text:
Na Modimo o gona? Na go na le bohlatse bja go bontšha gore Modimo o gona?
Potšišo: Na Modimo o gona? Na go na le bohlatse bja go bontšha gore Modimo o gona?
Karabo: Goba gona ga Modiomo go ka se ganetšwe. Beibele e re re swanetše go bontšha ka tumelo gore Modimo o gona: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomagoka phišego” (Baheberu 11:6). Ge e ba Modimo a rata, o be a ka iponagatša go batho ka moka go bontšha gore o gona. Ge e ba A ka dira bjalo, go be go ka se hlokagale gore go be le tumelo. “Jesu a re go yena, ‘Na o dumela gobane o mpone? Go thaba bao ba sego ba bona, eupša ba dumela’” (Johane 20:29).
Lega go le bjalo, seo ga se bolele gore ga go na bohlatse bja gore Modimo o gona. Beibele e bolela gore, “Magodimo a bolela kganya ya Modimo; sebaka-baka se bolela mediro ya matsogo a gagwe. Letšatši le lengwe le lengwe le dira gore polelo e tage, bošego bjo bongwe ke morago ga bjo bongwe bo bonagatša tsebo. Ga go polelo gomme ga go mantšu; ga go lentšu la gona leo le dutšego le kwewa. Khoele ya wona ea wona ya go lekanya e tsene lefaseng ka moka” (Psalme 19:1-4). Go lebelela dinaledi, go kwešiša tsela bogolo bja lefase, go bona ka tsela yeo hlago e lego ka gona, go bona bo botse bja ge letšatši le dikela—dilo tše ka moka di bontšha gore go na le Mmopi, Modimo. Ge e ba dilo tše di sa lekana, go na le bohlatse bja gore Modimo o gona dipelong tša rena. Mmoledi 3:11 e re botša gore, “…O kentse nako e sa lekanyetšago dipelong tša bona.” Ka gare go rena, go na le bohlatse bja go bontšha gore go na le bophelo ka morago ga lehu le gore go na le motho yo a bopilego lefaseng le. Re ka nna ra gana tsebo yeo ka go šikinya hlogo, eupša go ba gona ga Modimo go molaleng gaešita le ka dilo tšeo di re dukologilego. Go sa šetšwe se, Beibele e bolela gore ba bangwe ba tlo gana gore Modimo o gona: “Lešilo le re pelong ya lona, ‘Modimo ga a gona’” (Psalme 14:1). Ka ge bontši bja batho go dikologa lefase go theoša le histori, ditšong ka moka le di nageng ka moka ba dumela gore go na le Modimo yo a itšego, go swanetše gob a go e-na le (motho yo mongwe) yo a dirago gore re dumele seo.
Go oketša tabeng ya gore Modimo o gona, go na le mabaka ao a kwagalago. Sa pele, go na taba ya hlago. Taba ya hlago yeo e tumilego kudu ke ya go diriša popo go bontšha gore Modimo o gona.” Go ba gona go feta go se be gona, ka gona mmopi yo mogolo o swanetše go ba gona. Ge e ba Modimo a sa ka a ba gona, Modimo e ka se be mmopi yo mogolo gomme seo se tla thulana le go hlalosa lentšu Modimo.
Taba ya bobedi ke ya mabapi le tlhago. Ka ge tlhago e le botse gakaaka, go swanetše go ba go e na le Mmopi. Ka mohlala, gaešita le ge Lefase le be le le kgaufsi goba letšatši le le kgaufsi, le be le ka se kgone go fepa dilo ka bophelo go swana le ka mokgwa woo le dirago ka wona gabjale. Gaešita le ge di-elements sebaka-bakeng di be di le kgaufsi le kgaufsi, selo se sengwe le se sengwe lefaseng se be se tla hwa. Kgonagalo ya gore proteine molecule e itiragalle ke 1 go 10243 (e lego 10 e latelwa ke dinoto tše 243). Sele e tee e dirilwe ke di molecule tše milione tša proteine.
Taba ya boraro ke ya tlholo. Selo se sengwe le se sengwe gona le moo se tšwago gona. Lefase le le selo se sengwe le se sengwe seo se lego godimo ga lona se na le mohlodi wa sona. Go swanetše go ba go e-na le le motho yo a hlodilego gore dilo tše di be gona. Gabotse go swanetše go ba go e-na le selo seo sona “se sa hlolwego” seo sona se hlodilego dilo tše ka moka. Selo seo “se sa hlolwego” ke Modimo.
Taba ya bone ke boitshwaro. Mohlobo o mongwe le o mongwe go theoša le histori o be o e-na le mohuta o itšego wa molao wa wona. E mongwe le e mongwe o na le pono ya gagwe ya seo se lokilego le seo se fošagetšego. Go bolaya, go bolela maaka, go utswa, le go se hwe ke dilo tšeo di nyakilego di ganwa ke lefase ka moka. Go ba le kgopolo ye go tšwa kae ge e se go Modimo yo mokgethwa?
Go sa šetšwe se ka moka, Beibele e re botša gore batho ba tla gana tsebo ya Modimo gomme ba dumela maaka. Baroma 1:25 e bolela gore, “gaešita le bao ba ilego ba ananya therešo ya Modimo ka maaka gomme ba hlompha ka tlhompho ya borapedi le go direla dipoiwa tirelo e kgethwa go e-na le Yo a di bopilego, ya a tumišwago go ya go ile. Amene.” Le gona, Beibele e bolela gore batho ga ba na lebaka leo le kwagalago la go gana gore Modimo o gona: “Gobane dika tša gagwe tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego, ke gore matla a gagwe a neng le neng le Bodimo, mo ba hlokago boitshwarelelo” (Baroma 1:20).
Batho ba bolela gore bona ga ba dumele gore Modimo o gona ka gobane “ga go na bohlatse bja tša mahlale” bjo bo hlatselago seo goba ka “gobane ga go na bohlatse.” Nnete ke gore, gatee-tee fela ge ba dumela gore Modimo o gona, ba tla lemoga gore ba na le boikarebelo go yena le gore ba hloka tebalelo ya Gagwe (Baroma 3:23, 6:23). Ka gona, ge e ba Modimo o gona re a ikarabela go yena bakeng sa mediro ya rena. Ge e ba Modimo ga a gona, gona ga go hlokagale gore re tshwenyege ka gore o tla re ahlola. Ke ka fao batho bao ba sa dumelego gore Modimo o gona, ba dumelago ka mo go tiilego kgopolong ya gore dilo di itlhagaletše go se motho yo a dibopilego. Modimo o gona gomme mafelelong yo mongwe le yo mongwe o tla tseba gore o gona. Taba ya gore batho ba bangwe ba gana ka mo go tiilego gore o gona, ge e le gabotse le ke lebaka leo le dirago gore re dumele gore o gona.
Re tseba bjang gore Modimo o gona? Bjalo ka Bakriste, re a tseba gore Modimo o gona ka gobane re bolela le yena letšatši le lengwe le le lengwe. Ga re mo kwe ge a bolela le rena, eupša re a kwa gore o gona e bile re kgona go bona hlahlo ya gagwe. Re tseba lerato la gagwe e bile re leboga kgaugelo ya gagwe. Gona le dilo tšeo di diregago bophelong bja rena, tšeo rena re sa kgonego go di hlalosa eupša Modimo a kgona. Ka mohlolo Modimo o re phološitše le go fetoša maphelo a rena moo re sa tsebego gore re direng ntle le gore re mo tumiše. Ga go motho le ge e le ofe yo a ka ganetšago mabaka a ao a bontšhago gore Modimo o gona. Mafelelong, re swanetše go ba le tumelo gore Modimo o gona (Baheberu 11:6). Go ba le tumelo go Modimo ga go swane le ge o tsena ka phapošing yeo e lego lefsigsi eupša ke mogato o mo botse woo batho ba bantši ba šetšego ba go gatile.
Boela morago go letlakala la home page la Sesotho sa Leboa
Na Modimo o gona? Na go na le bohlatse bja go bontšha gore Modimo o gona?


c: text/html

text:
Kgaolo ya 4: Palamente (42-82)
42. Sebopego sa Palamente
- Palamente e bopša ke -
- Seboka sa Maloko a Palamente; le
- Khansele ya Setšhaba ya Diprofense.
- Seboka sa Maloko a Palamente le Khansele ya Setšhaba ya Diprofense mo go hlangweng ga melao go ya ka tshepedišo yeo e beakantšwego ka Molaotheong.
- Seboka sa Maloko a Palamente se kgethelwa go emela batho le go kgonthišiša pušo ka batho ka tlase ga Molaotheo. E dira seo ka go kgetha Mopresidente, ka go hloma lekgotla la setšhaba moo go ahlaahlwago merero ya setšhaba, ka go hlama melao le go sekaseka le go hlokomela ditiro tša khuduthamaga.
- Khansele ya Setšhaba ya Diprofense e emela diprofense go kgonthišiša gore dikgahlego tša tšona di elwa hloko makaleng a mmušo wa naga. E dira se ka go kgatha tema tlhamong ya melao ya setšhaba le ka go hloma foramo ya setšhaba moo go ahlaahlwago merero ya setšhaba yeo e amago diprofense.
- Mopresidente a ka bitša Palamente go tsenela pitšo yeo e sego ya mehleng nako ye nngwe le ye nngwe go ahlaahla merero ye bohlokwa.
- Tulo ya Palamente ke Cape Town, efela Molao wa Palamente, wo o hlamilwego go ya ka karolo ya 76 (1) le ya (5) o ka tšea sephetho sa gore tulo ya Palamente e be lefelong le lengwe.
43. Maatla a go hlama melao a Repabliki
- Mo Repabliking, maatla a go hlama melao -
- a mmušo wa naga ka bophara, a magetleng a Palamente, bjalo ka ge go hlagišitšwe karolong ya 44;
- a mmušo wa diprofense a magetleng a makgotlapeamelao a profense bjale ka ge go hlagišitšwe karolong ya 104; le
- a mebušoselegae, a magetleng a Dikhansele tša Bommasepala, bjalo ka ge go hlagišitšwe karolong ya 156.
44. Maatla a go hlama melao ya naga
- Maatla a go hlama melao ya naga bjalo ka ge a beilwe magetleng a Palamente -
- go fa Seboka sa Maloko a Palamente maatla a go-
- fetola Molaotheo ;
- bea molao mabapi le morero ofe goba ofe, go akaretšwa taba ya lehlakore la tirelo leo le beilwego ka Šetulong ya 4, eupša go sa akaretšwe, go ya ka karolwana ya (2), taba ya lehlakore la tirelo le le beilwego ka Šetulong ya 5; le
- go aba maatla afe goba afe a yona a go hlama melao, ka ntle le maatla a go kgona go fetola Molaotheo, go lekgotla lefe goba lefe la go hlama melao lekaleng le lengwe la mmušo; le
- go fa Khansele ya Setšhaba ya Diprofense maatla a -
- go kgatha tema phetolong ya Molaotheo go ya ka karolo ya 74;
- go fetiša, go ya ka karolo ya 76, melao mabapi le morero ofe goba efe wa tiragatšo wo o welago ka go Šetulo ya 4, le morero ofe goba ofe wo o nyakwago ke Molaotheo gore o hlangwe go ya ka karolo ya 76; le
- go šetša, go ya ka karolo ya 75, molao ofe goba ofe wo o hlamilwego ke Seboka sa Maloko a Palamente.
- Palamente e ka tsenagare, ka go hlama molao go ya ka karolo ya 76 (1), mabapi le taba yeo e welago ka gare ka lehlakore la modiro leo le tšweleditšwego Šetulong ya 5, ge go -
- boloka tšhireletšo ya setšhaba;
- boloka botee bja ekonomi;
- boloka maemo a bohlokwa a setšhaba;
- hloma maemo a mannyane ao a tsomegago phethagatšong ya ditirelo; goba
- thibela tiro ya go se kwagale ye e tšerwego ke profense mme e ka amago gampe dikgahlego tša profense e nngwe goba naga ka bophara.
- Molao mabapi le taba yeo e tlogago e tsomega go, goba ka sewelo go, tiragatšo e kaone ya maatla ao a amago morero ofe goba ofe wo o tšweleditšwego Šetulong ya 4 ke, go mehola ka moka, molao mabapi le morero wo o tšweleditšwego Šetulong ya 4.
- Ge e šomiša maatla a yona a go hlama melao, Palamente e tlengwa fela ke Molaotheo, gomme e swanetše go šoma go ya ka, le ka gare ga mellwane ya Molaotheo.
45. Melawana ya mohlakanelwa le ditaelo le dikomiti tša mohlakanelwa
- Seboka sa Maloko a Palamente le Khansele ya Setšhaba ya Diprofense di swanetše go hloma komiti ya mohlakanelwa ya go hlama melawana le ditaelo tša mabapi le merero ya mohlakanelwa ya Seboka sa Maloko a Palamente le sa Khansele, go akaretšwa melawana le ditaelo tsa-
- go beakanya mokgwa wa go sepediša tsela ya go dira melao, go akaretšwa go bewa ga mellwane ya dinako tšeo go swanetšego go phethwa kgato ye nngwe le ye nngwe tshepedišong yeo;
- go hloma dikomiti tša mohlakanelwa tšeo di bopšago ke baemedi ba ba tšwago go Seboka sa Maloko a Palamente le Khansele gore di lekodišiše le go bega ka ga Melaokakanywa yeo e ukangwego dikarolong tša 74 le 75 yeo e amago dikomiti tšeo;
- go hloma komiti ya mohlakanelwa go lekodišiša Molaotheo, bonyane ngwaga ka ngwaga; le
- go laola merero ya -
- komiti ya mohlakanelwa ya melawana;
- komiti ya Poelanyo;
- komiti ya go sekaseka Molaotheo; le
- dikomiti dife goba dife tša mohlakanelwa tše di hlomilwego go ya ka temana ya (b).
- Maloko a Kabinete, maloko a Seboka sa Maloko a Palamente le baemedi ba Khansele ya Setšhaba ya Diprofense ba na le ditokelo le dikgahlego pele ga komiti ya mohlakanelwa ya Seboka le Khansele bjalo ka ge ba na le tšona pele ga Seboka goba le Khansele.
Seboka sa Maloko a Palamente
46. Sebopego le kgetho
- Seboka sa Maloko a Palamente se bopša ke basadi le banna bao ba sego ka fase ga 350 le 400, bao ba kgethilwego go ba maloko go ya ka mabaka a lenaneokgetho leo -
- le beilwego ka molao wa naga;
- le theilwego godimo ga lenaneo la bakgethi la mang le mang;
- le hlagišago bogolo bja mengwaga ya go bouta e 18; le
- le hlolago, ka kakaretšo, boemedi bja go lekalekana.
- Molao wa Palamente o swanetše go hlagiša molao wa go bala woo o laolago palo ya maloko a Seboka sa Maloko a Palamente.
[Karolwana ya (1) e fetotšwe ke karolwana ya 1 ya Molaophetošwa wa Bolesome wa Molaotheo wa 2003 mme karolo ya 1 ya Molaophetošwa wa Bolesomehlano wa Molaotheo wa 2008.]
47. Boleloko
- Moagi yo mongwe le yo mongwe yo a nago le ditshwanelo tša go boutela Seboka sa Maloko a Palamente o na le tshwanelo ya go ba leloko la Seboka; ka ntle le -
- mang le mang yo a kgethilwego ke, goba a lego tirelong ya, mmušo gomme a amogela moputso mabapi le maemo ao goba tirelo yeo, ntle le -
- Mopresidente, Motlatšamopresidente, Ditona le Batlatšatona; le
- bahlankedi ba bangwe bao mešomo ya bona e sepelelanago le mešomo ya leloko la Seboka sa Maloko a Palamente, gomme e bonwe bjalo ka ge e sepelelana le mešomo yeo go ya ka molao wa naga;
- baemedi ba go ya go ile ba Khansele ya Setšhaba ya Diprofense, goba maloko a lekgotlapeamelao la profense goba Khansele ya Mmasepala;
- bakoloti bao ba sego ba fiwa thušo ya tsošološo;
- mang le mang yo a bonwego ke kgorotsheko ya Repabliki gore ga se a felela monaganong; goba
- mang le mang, morago ga ge karolwana ye ya molao e se no tsena tirišong, a ka bonwago molato gomme a romelwa kgolegong nako ya go feta dikgwedi tše 12 ka ntle le kgetho ya go lefa faene, Repabliking goba ka ntle ga Repabliki ge e le gore tiro yeo e be e ka ba molato Repabliking; efela go se na yoo a swanetšego go tšewa bjalo ka motho yo a golegilwego go fihla ge boipiletšo bja gagwe kgahlanong le kotlo bo šetše bo kwelwe goba go fihla ge nako ya boipiletšo e fetile. Go se sa dumelelwa go ya ka temana ye go fela ka morago ga mengwaga e mehlano morago ga ge kgolego e fedile.
- Motho yo a se nago ditshwanelo tša go ba leloko la Seboka sa Maloko a Palamente go ya ka karolwana ya (1)(a) goba ya (b) a ka ba nkgetheng wa Seboka sa Maloko a Palamente, go e ya ka mellwane ye itšego goba mabaka ao a beilwego ke molao wa setšhaba.
- Motho o lahlegelwa ke boleloko bja Seboka sa Maloko a Palamente ge motho yoo -
- a kgaotša go ba le ditshwanelo;
- a sa be gona Sebokeng sa Maloko a Palamente ntle le tumelelo mabakeng ao melawana le ditaelo tša Seboka sa Maloko a Palamente di laelago go lahlegelwa ke boleloko; goba
- a tlogela go ba leloko la phathi yeo e kgethilego motho yoo bjalo ka leloko la Seboka.
[Karolwana ya (3) e tšeetšwe legato ke karolwana ya 2 ya Molaophetošwa wa Bolesome ya Molaotheo wa 2003 le karolo ya 2 ya Molaophetošwa wa Bomasomehlano wa Molaotheo wa 2008.]
- Dikgoba Sebokeng sa Maloko a Palamente di swanetše go tlatšwa go ya ka molao wa naga.
48. Boikano goba boitlamo
Pele maloko a Seboka sa Maloko a Palamente a ka thoma go phethagatša mešomo ya ona ka Kopanong ya Maloko a Palamente ka moka, a swanetše go ikana goba go itlama go botegela Repabliki le go obamela Molaotheo go ya ka Šetulo ya 2.
49. Lebaka la Seboka sa Maloko a Palamente
- Seboka sa Maloko a Palamente se kgethwa lebaka la mengwaga e mehlano.
-
Ge Seboka sa Maloko a Palamente se ka phatlalatšwa go ya ka Karolo ya 50, goba ya phatlalala ge lebaka la yona le fedile, Mopresidente, ka kgoeletšo, o swanetše go bitša le go bea matšatšikgwedi a dikgetho, tšeo di swanetšego go swarwa ka gare ga matšatši a 90 ka morago ga ge Seboka sa Maloko a Palamente se se no phatlalalatšwa goba ge lebaka la yona le fedile. Kgoeletšo yeo e ipeletšago goba e beago matšatšikgwedi a dikgetho e ka dirwa pele goba morago ga go fela ga lebaka la Seboka sa Maloko a Palamente.
[Karolwana ya (2) e tšeetšwe legato ke karolwana ya 1 ya Molaophetošwa wa Bohlano wa Molaotheo wa 1999.]
- Ge dipoelo tša dikgetho tša Seboka sa Maloko a Palamente di sa begwe ka gare ga nako ye e beilwego go ya ka Karolo ya 190, goba ge dikgetho di ka phaelwa thoko ke kgorotsheko, Mopresidente, ka kgoeletšo, o swanetše go bitša le go bea letšatši la dikgetho tše dingwe, tšeo di swanetšego go swarwa ka gare ga matšatši a 90 a go fela ga nako yeo goba ga letšatšikgwedi leo dikgetho di phaetšwego thoko ka lona.
- Seboka sa Maloko a Palamente se dula se na le maatla a go šoma go tloga letšatšing leo Palamente e phatlaladitšwego ka lona, goba ge lebaka la yona le fedile, go fihla letšatši la pele ga letšatši la mathomo la dikgetho tša Seboka.
50. Phatlalatšo ya Seboka sa Maloko a Palamente pele ga go fela ga lebaka la yona
- Mopresidente o swanetše go phatlalatša Seboka sa Maloko a Palamente -
- Seboka se tšere sephetho sa go phatlalala, ka thekgo ya bouto ya bontši bja maloko a yona; le ge
- mengwaga e meraro e fetile morago ga go kgethwa ga Seboka.
- Mopresidente wa Motswaoswere o swanetše go phatlalatša Seboka ge -
- go na le sekgoba ka ofising ya Mopresidente; gomme
- Seboka se palelwa ke go kgetha Mopresidente o mofsa ka gare ga matšatši a 30 morago ga ge sekgoba se tšweletše.
51. Dipaka tša tulo le tša maikhutšo
-
Morago ga dikgetho, go dula la mathomo ga Seboka sa Maloko a Palamente go swanetše go direga nakong le letšatšikgwedi leo le beilwego ke Moahlodimogolo, efela e sego go feta matšatši a 14 morago ga pego ya dipoelo tša dikgetho. Seboka sa Maloko a Palamente se ka ipeela dinako tša yona tša go dula le tša maikhutšo.
[Karolwana ya (1) e tšeetšwe legato ke karolwana ya 1 ya Molaophetošwa wa Botshela wa Molaotheo wa 2001.]
- Mopresidente a ka bitša Seboka sa Maloko a Palamente go tla tulong ye e sego ya mehleng nakong ye nngwe le ye nngwe go tla go rera ditaba tšeo e sego tša mehleng.
- Ditulo tša Seboka di dumeletšwe mafelong a mangwe ao e sego tulong ya Palamante fela ge go lebeletšwe dikgahlego tša setšhaba, tšhireletšo goba boiketlo, le fela ge se se hlagišitšwe melawaneng le ditaelong tša Seboka sa Maloko a Palamente.
52. Spikara le Motlatšaspikara
- Ge e dula la mathomo morago ga go kgethwa, goba ge go tsomega go tlatša sekgala se se itšego, Seboka sa Maloko a Palamente se swanetše go kgetha Spikara le Motlatšaspikara go tšwa malokong a yona.
-
Moahlodimogolo o swanetše go swara marapo ge go kgethwa Spikara, goba a kgethe moahlodi o mongwe go dira seo. Spikara sona se swara marapo ge go kgethwa Motlatšaspikara.
[Karolwana ya (2) e tšeetšwe legato ke ya 2 ya Molaophetošwa wa Botshela wa Molaotheo wa 2001.]
- Tshepedišo yeo e beilweng go Karolo ya A ya Šetulo ya 3 e šomišwa ge go kgethwa Spikara le Motlatšaspikara.
- Seboka sa Maloko a Palamente se ka tloša Spikara goba Motlatšaspikara mošomong ka go tšea sephetho se se bjalo. Bontši bja maloko a Seboka sa Maloko a Palamente bo swanetše go ba gona ge go tšewa sephetho.
- Go ya ka melawana le ditaelo tša yona, Seboka sa Maloko a Palamente se ka kgetha batho bao ba ka swarago marapo go tšwa malokong a yona go thuša Spikara le Motlatšaspikara.
53. Diphetho
- Ka ntle le ge Molaotheo o laela ka tsela e nngwe -
- bontši bja maloko a Seboka sa Maloko a Palamente bo swanetše go ba gona pele ga ge bouto e ka tšewa mabapi le Molaokakanywa goba go fetolwa ga Molaokakanywa;
- bonyane bja maloko a teetharong bo swanetše go ba gona pele ga ge go ka boutelwa taba efe goba efe Sebokeng; gomme
- ditaba ka moka tšeo di lego pele ga Seboka sa Maloko a Palamente di phethwa ka bontši bja dibouto tšeo di dirilwego.
- Leloko la Seboka sa Maloko a Palamente leo le swerego marapo kopanong ya Seboka sa Maloko a Palamente ga le na bouto ya ngangišano, efela -
- le swanetše go dira bouto ya makgaolakgang ge go na le palo ya dibouto tša go lekana mahlakoreng ka moka a taba; gomme
- a ka dira bouto ya ngangišano ge taba e swanetše go phethwa ka thekgo ya dibouto tša bonyane bja peditharong ya maloko a Seboka sa Maloko a Palamente.
54. Ditokelo tša maloko a itšego a Kabinete le Batlatšatona Sebokeng sa Maloko a Palamente
Mopresidente le leloko le lengwe le le lengwe la Kabinete leo e sego leloko la Seboka sa Maloko a Palamente ba ka, go e ya ka melawana le ditaelo tša Seboka sa Maloko a
Palamente, tsenela le go bolela ka Seboka sa Maloko a Palamente, efela ga se ba swanela go bouta.
[Karolo ya 54 e tšeetšwe legato ke karolwana ya 3 ya Molaophetošwa wa Botshela wa Molaotheo wa 2001.]
55. Maatla a Seboka sa Maloko a Palamente
- Ge se šomiša maatla a yona a go hlama melao, Seboka sa Maloko a Palamente se ka -
- elelwa, diragatša, fetola goba go gana molao wo itšego pele ga Seboka; gape go
- thoma goba go rulaganya melao, ka ntle le Melaokakanywa ya ditšhelete.
- Seboka sa Maloko a Palamente se swanetše go loga maano a -
- go kgonthišiša gore ditho ka moka tša khuduthamaga ya mmušo lekaleng la mmušo wa setšhaba di ikarabela go yona; le
- go dula e hlokometše diphošo tša -
- tirišo ya maatla a khuduthamaga ya setšhaba, go akaretšwa tiragatšo ya melao; le
- lefapha le lengwe le le lengwe la mmušo.
56. Bohlatse goba tshedimošo pele ga Seboka sa Maloko a Palamente
- Seboka sa Maloko a Palamente goba e nngwe ya dikomiti tša yona e ka -
- bitša motho yo mongwe le yo mongwe go tla pele ga yona go fa bohlatse ka boikano goba ka go itlama, goba go tliša ditokumente;
- nyaka gore motho yo mongwe le yo mongwe goba sehlongwa go bega go yona;
- gapeletša, go ya ka molao wa naga goba ka melawana le ditaelo, motho yo mongwe le yo mongwe goba sehlongwa se sengwe go obamela dipitšo goba senyakwa go ya ka temana ya (a) goba ya (b); le
- go amogela dingongorego, dikgopelo goba ditšhišinyo go tšwa go batho ba bangwe bao ba nago le kgahlego goba dihlongwa.
57. Dithulaganyo tša ka gare, ditherišano le ditshepedišo tša Seboka sa Maloko a Palamente
- Seboka sa Maloko a Palamente se ka -
- beakanya le go laola dithulaganyo tša yona tša ka gare, ditshepetšo le ditshepedišo; le go
- hlama melawana le ditaelo tšeo di amago mešomo ya yona, go lebeletšwe temokrasi ya kemedi le go kgatha tema, maikarabelo, ponagatšo le go ba le seabe setšhabeng.
- Melawana le ditaelo tša Seboka sa Maloko a Palamente di swanetše go beakanyetša -
- go hlongwa, tlhamo, maatla, mešomo, tshepedišo, le lebaka la dikomiti tša yona;
- go kgatha tema ditshepedišong tša Seboka le dikomiti tša yona tša diphathi ka moka tše nnyane tše di emetšwego Seboka, ka tsela yeo e sepelelanago le temokrasi;
- thušo ya ditšhelete le ya taolo go phathi ye nngwe le ye nngwe yeo e emetšwego ka Sebokeng go ya ka tekatekano ya boemedi, go dira gore phathi le moetapele wa yona e phethe mediro ya yona ka tshwanelo ka Sebokeng; le
- kamogelo ya moetapele wa phathi e kgolo ya kganetšo ka Sebokeng bjalo ka Moetapele wa Kganetšo.
58. Tshwanelo
- Maloko a Kabinete, Batlatšatona le maloko a Seboka sa Maloko a Palamente -
- a na le tokologo ya go bolela ka Sebokeng le ka dikomiting tša yona, ge fela go šetšwa melawana le ditaelo tša yona; gomme
- ba ka se išwe tshekong ka melato ya segae goba ya bosenyi, go swarwa, go golegwa goba ditshenyo tša -
- se sengwe le se sengwe seo ba se boletšego, ba se tšweleditšego pele goba ba se išitšego Sebokeng goba go e nngwe ya dikomiti tša yona; goba
- se sengwe le se sengwe seo se utullotšwego ka lebaka la seo ba se boletšego, ba se tšweleditšego pele goba ba se išitšego Sebokeng goba go e nngwe ya dikomiti tša yona; goba
- Ditshwanelo le ditokologo tša Seboka sa Maloko a Palamente, maloko a Kabinete le maloko a Seboka di tla laolwa ke molao wa naga.
-
Meputso, diputseletšo le mehola tšeo di lefelwago maloko a Seboka sa Maloko a Palamente di dirwa thwii go tšwa Sekhwameng sa Ditseno tša Setšhaba.
[Karolwana ya 58 e fetotšwe ke karolwana ya 4 ya Molaophetošo wa botshela wa Molaotheo wa 2001.]
59. Phihlelelo le go tšea karolo ga setšhaba Sebokeng sa Maloko a Palamente
- Seboka sa Maloko a Palamente se swanetše -
- go nolofatša go tšea karolo ga setšhaba go hlameng ga melao le ditshepedišo tše dingwe tša Seboka le dikomiti tša yona; le
- go dira mediro ya yona phatlalatša le go dula ga yona, le tša dikomiti tša yona pepeneneng, eupša go ka tšewa magato a go kwala -
- go laola go tsena ga batho, go akaretšwa le go tsena ga boraditaba ka Sebokeng le ka dikomiting tša yona; le
- go beakanyetša go phuruphutšwa ga motho o mongwe le o mongwe, mo go swanetšego, kganetšo ya go tsena ka, goba go ntšhiwa ga motho ofe goba ofe.
- Seboka sa Maloko a Palamente se ka se kgetholle batho, go akaretšwa boraditaba, tulong ya komiti ka ntle le ge seo se kwešišega ebile go le molaong go dira bjale setšhabeng seo se lokologilego sa temokrasi.
Khansele ya Setšhaba ya Diprofense
60. Tlhamo ya Khansele ya Setšhaba
- Khansele ya Setšhaba ya Diprofense e bopša ke boemedi botee go tšwa profenseng ye nngwe le ye nngwe bjoo bo nago le maloko a lesome.
- Baemedi bao ba lesome ke -
- ba bane ba e sego ba mehleng ba akaretša -
- Tonakgolo ya profense goba, ge Tonakgolo a se gona, leloko le lengwe le le lengwe la Lekgotlapeamelao la Profense leo le kgethilwego ke Tonakgolo go ba gona dinakong tšohle goba lebakeng le itšego Khanseleng ya Setšhaba ya Diprofense; le
- baemedi ba bangwe ba bararo ba ba kgethegilego; le
- maloko a go ya go ile a tshelelago ao a kgethilwego go ya ka karolo ya 61 (2).
- Tonakgolo ya profense goba ge Tonakgolo a se gona, leloko la kemedi ya profense leo le kgethilwego ke Tonakgolo, le etapele kemedi.
61. Kabo ya baemedi
- Diphati tšeo di emetšwego ka lekgotlapeamelaong la profense di na le tokelo ya go ba le baemedi boemeding bja profense go ya ka dipalapalo tšeo di beilwegoo go Karolo ya B ya Šetulo 3.
-
- Lekgotlapeamelao la profense le swanetše, mo matšatšing a 30 ka morago ga dipoelo tša dikgetho tša lekgotlapeamelao go -
- laola, go ya ka melao ya naga, gore ke maloko a makae a phathi ye nngwe le ye nngwe ao e tlogo ba baemedi ba go ya go ile le gore ke a makae ao e tlogo ba baemedi ba ba kgethegilego; le
- go kgetha baemedi ba go ya go ile go ya ka ditšhišinyo tša diphathi.
-
….
[Temana (b) e phumotšwe ke karolo ya 1 ya Molaophetošwa wa Bolesomenne wa Molaotheo wa 2008.]
[Karolwana ya 2 e ya tlošwa go bewa bakeng karolo ya 1 ya Molaophetošwa wa Bolesenyane wa Molaotheo wa 2002 mme karolwana ya 1 ya Molaophetošwa wa Bolesomenne wa Molaotheo wa 2008.]
- Molao wa naga wo o ukangwego karolwaneng ya (2)(a) o swanetše go netefatša go kgathatema ga diphathi tše dinnyane go bobedi go bopeng ga boemedi bja go ya go ile le bjo bo kgethegilego go ya ka mokgwa wo o sepelelanago le temokrasi.
- Lekgotlapeamelao, ka tumelelo ya Tonakgolo le baetapele ba diphathi tšeo di nago le tshwanelo ya go ba le baemedi bao ba kgethegilego baemeding ba profense, le swanetše go kgetha baemedi bao ba kgethegilego, go ya ka moo go tlogo nyakega nako le nako, go tšwa go maloko a lekgotlapeamelao.
62. Baemedi ba go ya go ile
- Motho yo a kgethilwego go ba moemedi wa go ya go ile o swanetše go ba le tokelo ya go ka ba leloko la lekgotlapeamelao la profense.
- Ge motho yoo e lego leloko la theramelao la profense a kgethwa go ba moemedi wa go ya go ile, motho yoo o lahlegelwa ke boleloko bja lekgotlapeamelao.
- Baemedi ba go ya go ile ba kgethwa lebaka le le felago -
- ka bonako pele ga tulo ya mathomo ya lekgotlapeamelao la profense ka morago ga dikgetho tše di latelago; goba
-
……
[Temana (b) e tlošitšwe ke karolo ya 2 ya Molaophetošwa wa Bolesomenne wa Molaotheo wa 2008.]
[Karolwana ya (3) e tšeetšwe legato ke karolwana ya 2 ya Molaophetošo wa Bosenyane wa Molaotheo wa 2002 mme e tšeelwa legato ke karolo ya 2 ya Molaophetošo wa Bolesomenne wa Molaotheo wa 2008.]
- Motho o felelwa ke go ba leloko la go ya go ile ge motho yoo -
- a se a hlwe a na le tshwanelo ya go ba leloko la lekgotlapeamelao la profense ka lebaka lefe goba lefe ka ntle le la gore o kgethetšwe go ba moemedi wa go ya go ile;
- a eba leloko la Kabinete;
- a lahlegetšwe ke thekgo ya lekgotlapeamelao la profense gomme a bušeditšwe morago ke phathi ya go mo kgetha;
- a se sa hlwa e le leloko la phathi yeo e mo kgethilego gomme a bušeditšwe morago ke phathi yeo; goba
- a se gona Khanseleng ya Setšhaba ya Diprofense, ka ntle le tumelelo moo e lego gore melawana le ditaelo tša Khansele di laela go lahlegelwa ke setulo sa go ba moemedi wa go ya go ile.
- Dikgoba tšeo di bago gona gare ga baemedi ba go ya go ile diswanetše go tlatšwa go ya ka mabaka a melao ya naga.
- Pele ga ge baemedi ba go ya go ile ba ka thoma go phetha mešomo ya bona Khanseleng ya Setšhaba ya Diprofense, ba swanetše go ikana goba go itlama go botegela Repabliki le go obamela Molaotheo, go ya ka Šetulo 2.
63. Ditulo tša Khansele ya Setšhaba
- Khansele ya Setšhaba ya Diprofense e ka rulaganya dinako le lebaka la ditulo tša yona le mabaka a yona a maikhutšo.
- Mopresidente a ka bitša Khansele ya Setšhaba ya Diprofense, go tla tulong yeo e sego ya mehleng go tlo rera ditaba tše e sego tša mehleng.
- Go dula ga Khansele ya Setšhaba ya Diprofense mafelong a mangwe ntle le Palamenteng go ka dumelelwa fela mabakeng a dikgahlego tša Setšhaba, tšhireletšo goba boiketlo, gape ge fela seo se dumeletšwe go ya ka melawana le ditaelo tša Khansele.
64. Modulasetulo le Batlatšamodulasetulo
- Khansele ya Setšhaba ya Diprofense e swanetše go kgetha Modulasetulo le Batlatšamodulasetulo ba babedi go tšwa baemeding ba yona.
- Modulasetulo le o tee wa Batlatšamodulasetulo ba kgethwa go tšwa go baemedi ba go ya go ile lebaka la mengwaga e mehlano ka ntle le ge lebaka la bona la go ba baemedi le fela pejana ga moo.
- Motlatšamodulasetulo o mongwe o kgethwa lebaka la ngwaga o tee, gomme o swanetše go latelwa ke moemedi yo a tšwago profenseng e nngwe, gore profense ye nngwe le ye nngwe e emelwe ka go šielana.
-
Moahlodimogolo o swanetše go swara marapo kgethong ya Modulasetulo, goba a ka kgetha moahlodi o mongwe go phethagatša modiro woo. Modulasetulo o swara marapo kgethong ya Batlatšamodulasetulo.
[Karolwana ya (4) e tšeetšwe legato ke karolwana ya 5 ya Molaophetošwa wa Botshela wa Molaotheo wa 2001.]
- Tsela ya tshepedišo ye e beilwego go Karolo ya A ya Šetulo ya 3 e dirišwa kgethong ya Modulasetulo le Batlatšamodulasetulo.
- Khansele ya Setšhaba ya Diprofense e ka tloša Modulasetulo goba Motlatšamodulasetulo setulong.
- Go ya ka melawana le ditaelo tša yona, Khansele ya Setšhaba ya Diprofense e ka kgetha, go tšwa go baemedi, badulasetulo go thuša Modulasetulo le Batlatšabadulasetulo.
65. Diphetho
- Ka ntle le ge seo se dumelelwa ke Molaotheo -
- profense ye nngwe le ye nngwe e na le bouto e tee yeo e šomišwago ke hlogo ya boemedi legatong la profense; gomme
- ditaba ka moka tšeo di lego pele ga Khansele ya Setšhaba ya Diprofense di dumelelwa ge bonyane bja diprofense tše hlano bo boutetše go amogela taba yeo.
- Molao wa Palamente, wo o dirišwago go ya ka tshepedišo ye e beilwego go ya ka karolwana ya (1) goba karolwana ya (2) tša karolo ya 76, o swanetše go tliša tshepedišo ya go swana moo e lego gore makgotlapeamelao a diprofense a fa baemedi ba tšona maatla a go bouta legatong la tšona.
66. Go kgatha tema ga maloko a khuduthamaga ya Setšhaba
- Maloko a Kabinete le Batlatšatona ba ka tsenela le gona ba ka bolela ka Khanseleng ya Setšhaba ya Diprofense, eupša ba ka se boute.
- Khansele ya Setšhaba ya Diprofense e ka nyaka gore leloko la Kabinete, Motlatšatona goba mohlankedi wa khuduthamaga ya naga goba wa khuduthamaga ya profense go tsenela kopano ya Khansele goba komiti ya Khansele.
67. Go kgatha tema ga baemedi ba dipušoselegae
Baemedi ba nakwana ba ba sa fetego lesome bao ba kgethilwego ke dipušoselegae go ya ka karolo ya 163, go emela magorwana a go fapana a bommasepala, ba ka kgatha tema ge go nyakega mo ditherišanong tša Khansele ya Setšhaba ya Diprofense, eupša ba ka se boute.
68. Maatla a Khansele ya Setšhaba
- Mo tšhomišong ya yona ya maatla a go hlama melao, Khansele ya Setšhaba ya Diprofense e ka -
- lekola, fetiša, fetoša, ya akanya diphetošo goba ya gana molao ofe goba ofe woo o lego pele ga Khansele, go ya ka Kgaolo ye;
- ya thoma goba ya rulaganya go hlama molao wo o welago ka gare ga lefelo la tirišo leo le lego Šetulong ya 4 goba melao e mengwe yeo e ukangwego karolong ya 76(3), eupša e ka se kgone go thoma le go rulaganya Melaokakanywa ya ditšhelete.
69. Bohlatse goba tshedimošo pele ga Khansele ya Setšhaba
- Khansele ya Setšhaba ya Diprofense goba e nngwe ya dikomiti tša yona e ka -
- bitša motho yo mongwe le yo mongwe go tšwelela pele ga yona goba go fa bohlatse a ikanne goba a itlamile goba go ntšha ditokumente;
- nyaka gore sehlongwa sefe goba sefe goba motho go fa pego pele ga yona;
- gapeletša, go ya ka molao wa naga goba melawana le ditaelo, motho yo mongwe le yo mongwe goba sehlongwa go obamela dipitšo goba dinyakwa go ya ka temana ya (a) goba (b); le
- go amogela dingongorego, dikgopelo goba ditšweletšwa bathong bafe goba bafe goba sehlongweng sefe goba sefe seo se nago le kgahlego.
70. Dithulaganyo tša ka gare, ditherišano le ditshepedišo tša Khansele ya Setšhaba
- Khansele ya Setšhaba ya Diprofense e ka -
- beakanya le go laola dithulaganyo tša yona tša ka gare, ditherišano le ditshepedišo; le go
- hlama melawana le ditaelo tšeo di amago mešomo ya yona, go lebeletšwe temokrasi ya kemedi le go kgatha tema, maikarabelo, ponagatšo le go ba le seabe setšhabeng.
- Melawana le ditaelo tša Khansele ya Setšhaba ya Diprofense e swanetše go beakanyetša -
- go hlongwa, tlhamo, maatla, mešomo, tshepedišo, le lebaka la dikomiti tša yona;
- go kgatha tema ga diprofense ka moka ditherišanong tša yona ka tsela yeo e sepelelanago le temokrasi; le
- go kgathatema ditherišanong tša Khansele ya Setšhaba ya Diprofense le dikomiti tša yona tša diphathi ka moka tše nnyane tše di emetšwego Khansele ya Setšhaba ya Diprofense, ka tsela yeo e sepelelanago le temokrasi, nako le nako ge taba e swanetše go phethwa go ya ka karolo ya 75.
71. Tshwanelo
- Baemedi ba Khansele ya Setšhaba ya Diprofense, le batho bao ba ukangwego dikarolong tša 66 le 67 -
- ba na le tokologo ya go bolela ka Khansele ya Setšhaba ya Diprofense le ka dikomiting tša yona, ge fela go šetšwa melawana le ditaelo tša yona; gomme
- ba ka se išwe tshekong ka melato ya segae goba ya bosenyi, go swarwa, go golegwa goba ditshenyo tša -
- se sengwe le se sengwe seo ba se boletšego, ba se tšweleditšego pele goba ba se išitšego Khansele ya Setšhaba ya Diprofense goba go e nngwe ya dikomiti tša yona; goba
- se sengwe le se sengwe seo se utullotšwego ka lebaka la seo ba se boletšego, ba se tšweleditšego pele goba ba se išitšego Khansele ya Setšhaba ya Diprofense goba go e nngwe ya dikomiti tša yona;
- Ditshwanelo le ditokologo tša Khansele ya Setšhaba ya Diprofense, tša baemedi ba Khansele ya Setšhaba ya Diprofense le tša batho ba ba ukangwego ka dikarolong tša 66 le 67 di tla laolwa ke molao wa naga.
- Meputso, diputseletšo le mehola tšeo di lefelwago maloko a Khansele ya Setšhaba ya Diprofense a go ya go ile di dirwa thwii go tšwa Sekhwameng sa Ditseno tša Setšhaba.
72. Phihlelelo le go tšea karolo ga setšhaba ka go Khansele ya Setšhaba ya Diprofense
- Khansele ya Setšhaba ya Diprofense e swanetše go -
- nolofatša go tšea karolo ga setšhaba go hlameng ga melao le ditshepedišo tše dingwe tša Khansele ya Setšhaba ya Diprofense le dikomiti tša yona; le
- go dira mediro ya yona phatlalatša le go dula ga yona, le tša dikomiti tša yona pepeneneng, eupša go ka tšewa magato a go kwala -
- go laola go tsena ga batho, go akaretšwa le go tsena ga boraditaba ka go Khansele ya Setšhaba ya Diprofense le ka dikomiting tša yona; le
- go beakanyetša go phuruphutšwa ga motho o mongwe le o mongwe, mo go swanetšego, kganetšo ya go tsena ka, goba go ntšhiwa ga motho ofe goba ofe.
- Khansele ya Setšhaba ya Diprofense e ka se kgetholle batho, go akaretšwa boraditaba, tulong ya komiti ka ntle le ge seo se kwešišega ebile go le molaong go dira bjale setšhabeng seo se lokologilego sa temokrasi.
Tshepedišo ya Molao wa Setšhaba
73. Melaokakanywa ka Moka
- Molaokakanywa wo mongwe le wo mongwe o ka tšweletšwa Kopanong ya Maloko a Palamente ka Moka.
- Ke fela leloko la Kabinete goba Motlatšatona, goba leloko, goba komiti ya Seboka sa Maloko a Palamente, ye e ka tšweletšago Molaokakanywa mo Kopanong, gomme ke fela leloko la Kabinete le le rwelego maikarabelo a merero ya ditšhelete tša setšhaba le le ka tšweletšago Melaokakanywa ye e latelago ka Sebokeng :
- Molaokakanywa wa ditšhelete;
- Molaokakanywa wo o hlagišago melao ye e ukangwego karolong ya 214.
[Karolwana ya (2) e tšeetšwe legato ke karolwana ya 1 (a) ya Molaophetošwa wa Bošupa wa Molaotheo wa 2001.]
-
Molaokakanywa wo o ukangwego Karolong ya 76(3), ka ntle le Molaokakanywa wo o ukangwego dikarolwaneng tša (2)(a) goba (b) ya karolo ye, o ka tšweletšwa Khanseleng ya Setšhaba ya Diprofense.
[Karolwana ya (3) e tšeetšwe legato ke karolwana ya 1 (b) ya Molaophetošwa wa Bošupa wa Molaotheo wa 2001.]
- Ke fela leloko goba komiti ya Khansele ya Setšhaba ya Diprofense ye e ka tšweletšago Molaokakanywa ka Khanseleng.
- Molaokakanywa wo o amogetšwego ke Seboka sa Maloko a Palamente o swanetše go fetišetšwa go Khansele ya Setšhaba ya Diprofense ge e le gore o swanetše go lekolwa ke Khansele. Molaokakanywa wo o amogetšwego ke Khansele o swanetše go fetišetšwa go Seboka.
74. Molaokakanywa ya go fetola Molaotheo
- Karolo ya 1 le Karolwana ye di ka fetošwa ke molao wo o fetišitšwego ke -
- Seboka sa Maloko a Palamente, ka thekgo ya dibouto tša bonyane dipersente tše 75 tša maloko a yona; le
- Khansele ya Setšhaba ya Diprofense, ka thekgo ya dibouto tša diprofense tša bonyane diprofense tše tshelelago.
- Kgaolo ya 2 e ka fetošwa ke Molao wo o fetišitšwego ke -
- Seboka sa Maloko a Palamente, ka thekgo ya dibouto tša bonyane bja peditharong ya maloko a yona; le
- Khansele ya Setšhaba ya Diprofense, ka thekgo ya dibouto tša bonyane diprofense tše tshelelago.
- Ditlhagišo tše dingwe tša Molaotheo di ka fetošwa ke Molao wo o fetišitšwego ke -
- Seboka sa Maloko a Palamente, ka thekgo ya dibouto tša bonnyane bja peditharong ya maloko a yona le;
- gape ka go Khansele ya Setšhaba ya Diprofense, ka thekgo ya dibouto tša diprofense tša bonyane diprofense tše tshelelago, ge phetošo -
- e amana le morero wo o amago Khansele;
- e fetoša mellwane ya profense, maatla, mehola goba dihlongwa; goba
- e fetoša tlhagišo ye e amago thwii taba ya profense.
- Molaokakanywa wo o fetošago Molaotheo o ka se akaretše ditlhagišo tše dingwe ka ntle le diphetošo tša Molaotheo le ditaba tše di sepelelanago le diphetošo.
- Bonyane matšatši a 30 pele ga ge Molaokakanywa woo o fetošago Molaotheo o begwa go ya ka Karolo ya 73(2), motho goba komiti ye e ikemišetšago go tsebiša Molaokakanywa woo, e swanetše -
- gatiša ka Kuranteng ya Mmušo ya setšhaba, le go ya ka melawana le ditaelo tša Seboka sa Maloko a Palamente, ditlhalošo tša phetošo ye e šišinywago gore batho ba swayaswaye ka ga wona;
- hlagiša, go ya ka melawana le ditaelo tša Seboka sa Maloko a Palamente, ditlhalošo tšeo go lekgotlapeamelao la profense go kwa dikgopolo tša lona; le
- hlagiša, go ya ka melawana le ditaelo tša Khansele ya Setšhaba ya Diprofense, ditlhalošo tšeo go Khansele go tla go ngangišanwa ka tšona setšhabeng, ge e le gore phetošo yeo e šišinywago ga se phetošo yeo e nyakago go amogelwa ke Khansele.
- Ge Molaokakanywa wo o fetošago Molaotheo o tsebišwa, motho goba komiti ye e tsebišago Molaokakanywa e swanetše go hlagiša ditshwayotshwayo tše dingwe le tše dingwe tše di ngwadilwego go tšwa go batho le makgotlapeamelao a diprofense -
- go Spikara go hlagišwa pele ga Seboka sa Maloko a Palamente; le
- go ya ka diphetošo tšeo di ukangwego karolwaneng ya (1), (2), goba (3) (b), go Modulasetulo wa Khansele ya Setšhaba ya Diprofense go hlagišwa Khanseleng.
- Molaokakanywa wo o fetošago Molaotheo o ka se boutelwe Sebokeng sa Maloko a Palamente ka gare ga matšatši a 30 a -
- tsebišo ya wona, ge e le gore Khansele e dutše ge Molaokakanywa o tsebišwa; goba
- tlhagišo ya wona Sebokeng sa Maloko a Palamente, ge e le gore Seboka sa Maloko a Palamente se maikhutšong ge Molaokakanywa o tsebiša.
- Ge e le gore Molaokakanywa wo go bolelwago ka wona mo karolwaneng ya (3) (b), goba karolong ye nngwe le ye nngwe ya Molaokakanywa, o ama fela profense goba diprofense tše itšego, Khansele ya Setšhaba ya Diprofense e ka se fetiše Molaokakanywa goba karolo ye e lebanego ya wona ka ntle le ge o dumeletšwe ke lekgotlapeamelao goba makgotlapeamelao a profense goba diprofense tše amegago.
- Molaokakanywa wo o fetošago Molaotheo woo o šetšego o fetišitšwe ke Seboka sa Maloko a Palamente gomme, moo go hlokegago, ke Khansele ya Setšhaba ya Diprofense, o swanetše go fetišetšwa go Mopresidente go amogelwa.
75. Melaokakanywa ya tlwaelo ye e sa amego diprofense
- Ge Seboka sa Maloko a Palamente se fetiša Molaokakanywa ka ntle ga Molaokakanywa wo o angwago ke ditshepedišo tše hlagišitšwego karolong ya 74 goba 76, Molaokakanywa woo o swanetše go fetišetšwa go Khansele ya Setšhaba ya Diprofense gomme o ahlaahlwe go ya ka tshepedišo ye e latelago:
- Khansele e swanetše go -
- fetiša Molaokakanywa;
- fetiša Molaokakanywa go ya ka diphetošo tše di šišintšwego ke yona; goba
- gana Molaokakanywa woo.
- Ge Khansele e ka fetiša Molaokakanywa ka ntle le go šišinya diphetošo, Molaokakanywa woo o swanetše go romelwa go Mopresidente go amogelwa.
- Ge Khansele e ka gana Molaokakanywa goba ya o fetiša go ya ka diphetošo, Seboka sa Maloko a Palamente se swanetše go lekola Molaokakanywa lefsa, gomme e ele hloko diphetošo tše itšego tšeo di šišintšwego ke Khansele, e bile e ka -
- fetiša Molaokakanywa gape, ka diphetošo goba ka ntle le diphetogo; goba go
- tšea sephetho sa go se tšwelepele ka Molaokakanywa woo.
- Molaokakanywa wo o fetišitšwego ke Seboka sa Maloko a Palamente go ya ka temana ya (c) o swanetše go romelwa go Mopresidente go amogelwa.
- Ge Khansele ya Setšhaba ya Diprofense e boutela taba go ya ka karolo ye, gona karolo ya 65 ga e šomišwe; legatong leo -
- moemedi yo mongwe le yo mongwe kemeding ya profense o na le bouto e tee;
- bonyane teetharong ya baemedi e swanetše go ba gona pele ga ge go ka boutelwa taba yeo; gomme
- taba yeo e phethwa ka bontši bja dibouto tšeo di dirilwego, eupša ge go na le tekano ya palo ya dibouto mahlakoreng ka moka a taba, moemedi yo a swerego marapo o swanetše go dira bouto ya makgaolakgang.
76. Melaokakanywa ya tlwaelo ye e amago diprofense
- Ge Seboka sa Maloko a Palamente se fetiša Molaokakanywa wo go ukangwego ka wona mo karolwaneng ya (3), (4) goba (5), Molaokakanywa woo o swanetše go romelwa go Khansele ya Setšhaba ya Diprofense o lekolwe go ya ka tshepedišo ye e latelago:
- Khansele e swanetše go -
- fetiša Molaokakanywa;
- fetiša Molaokakanywa wo o fetotšwego; goba
- gana Molaokakanywa.
- Ge Khansele e fetiša Molaokakanywa ka ntle le diphetošo, Molaokakanywa o swanetše go romelwa go Mopresidente go amogelwa.
- Ge Khansele e ka fetiša Molaokakanywa woo o fetotšwego, Molaokakanywa woo o fetotšwego o swanetše go fetišetšwa go Seboka, gomme Seboka se ka fetiša Molaokakanywa woo o fetotšwego, o swanetše go romelwa go Mopresidente gore o amogelwe.
- Ge Khansele e ka gana Molaokakanywa, goba ge Seboka se ka gana go fetiša Molaokakanywa wo o fetotšwego, wo o ukangwago ka go ya ka temana ya (c), Molaokakanywa le, mo go kgonegago, gape le Molaokakanywa wo o fetotšwego, o swanetše go romelwa Komiting ya Bolamodi, yeo e kwanago ka-
- Molaokakanywa bjalo ka ge o fetišitšwe ke Seboka;
- Molaokakanywa wo o fetotšwego bjalo ka ge o fetišitšwe ke Khansele; goba
- sebopego se sengwe sa Molaokakanywa.
- Ge Komiti ya Bolamodi e sa kgone go dumelelana ka gare matšatši a 30 morago ga ge Molaokakanywa o fetišeditšwe go yona, Molaokakanywa woo o tla felelwa ke mošomo ka ntle le ge Seboka se ka fetiša Molaokakanywa woo gape, efela ka thekgo ya dibouto tša bonyane peditharong ya maloko a yona.
- Ge komiti ya Bolamodi e dumelelana ka Molaokakanywa ka ge o fetišitšwe ke Seboka, Molaokakanywa woo o swanetše go fetišetšwa go Khansele, ge Khansele e ka fetiša Molaokakanywa woo, gona Molaokakanywa woo o swanetše go romelwa go Mopresidente go amogelwa.
- Ge komiti ya Bolamodi e dumelelana ka Molaokakanywa ka ge o fetišitšwe ke Khansele, Molaokakanywa woo o swanetše go fetišetšwa go Seboka, ge o ka fetišwa ke Seboka, o swanetše go romelwa go Mopresidente go amogelwa.
- Ge komiti ya Bolamodi e dumelelana ka sebopego se sengwe sa Molaokakanywa, sebopego seo sa Molaokakanywa se swanetše go fetišetšwa go bobedi Seboka le Khansele, ge o ka fetišwa ke Seboka le Khansele, gona o swanetše go romelwa go Mopresidente go amogelwa.
- Ge Molaokakanywa wo o fetišeditšwego go Khansele go ya ka temana ya (f) goba (h) o sa fetišwe ke Khansele, Molaokakanywa woo o felelwa ke mošomo ka ntle ga ge Seboka se ka o fetiša gomme ka thekgo ya bonyane bja dibouto tše e ka bago peditharong tša maloko a yona.
- Ge Molaokakanywa wo o fetišeditšwego go Seboka go ya ka temana ya (g) goba (h) o sa fetišwe ke Seboka sa Maloko a Palamente, Molaokakanywa woo o felelwa ke mošomo, e fela Molaokakanywa ka ge o fetišitšwe ke Seboka peleng o ka fetišwa gape ke Seboka sa Maloko a Palamente, efela ka thekgo ya bonyane bja dibouto tše e ka bago peditharong tša maloko a yona.
- Molaokakanywa wo o fetišitšwego ke Seboka go ya ka temana ya (e), (i) goba (j) swanetše go romelwa go Mopresidente go amogelwa.
- Ge Khansele ya Setšhaba ya Diprofense e fetiša Molaokakanywa wo go ukangwego ka wona karolwaneng ya (3), Molaokakanywa woo o swanetše go fetišetšwa go Seboka go lekolwa go ya ka ditshepedišo tše di latelago:
- Khansele e swanetše go -
- fetiša Molaokakanywa;
- fetiša Molaokakanywa wo o fetotšwego; goba
- gana Molaokakanywa.
- Molaokakanywa woo o fetišitšwego ke Seboka go ya ka temana ya (a)(i) o swanetše go romelwa go Mopresidente go amogelwa.
- Ge Seboka se ka fetiša Molaokakanywa woo o fetotšwego, Molaokakanywa woo o fetotšwego o swanetše go fetišetšwa go Khansele, gomme ge Seboka se ka fetiša Molaokakanywa woo o fetotšwego, o swanetše go romelwa go Mopresidente go amogelwa.
- Ge Seboka se ka gana Molaokakanywa, goba ge Khansele e ka gana go fetiša Molaokakanywa wo o fetotšwego wo o fetišeditšwego go yona go ya ka temana ya (c), Molaokakanywa le, mo go kgonegago, gape le Molaokakanywa wo o fetotšwego o swanetše go romelwa Komiting ya Bolamodi, yeo e kwanago ka -
- Molaokakanywa bjalo ka ge o fetišitšwe ke Khansele;
- Molaokakanywa wo o fetotšwego bjalo ka ge o fetišitšwe ke Seboka; goba
- sebopego se sengwe sa Molaokakanywa.
- Ge Komiti ya Bolamodi e sa kgone go dumelelana ka gare ga matšatši a 30 morago ga ge Molaokakanywa o fetišeditšwe go yona, Molaokakanywa woo o tla felelwa ke mošomo.
- Ge Komiti ya Bolamodi e dumelelana ka Molaokakanywa ka ge o fetišitšwe ke Khansele, Molaokakanywa woo o swanetše go fetišetšwa go Seboka sa Maloko a Palamente, ge Seboka se ka fetiša Molaokakanywa woo, Molaokakanywa woo o swanetše go romelwa go Mopresidente go amogelwa.
- Ge Komiti ya Bolamodi e dumelelana ka Molaokakanywa wo o fetošitšwego ka ge o fetišitšwe ke Seboka, Molaokakanywa woo o swanetše go fetišetšwa go Khansele, ge o ka fetišwa ke Khansele, o swanetše go romelwa go Mopresidente go amogelwa.
- Ge Komiti ya Bolamodi e dumelelana ka sebopego se sengwe sa Molaokakanywa, sebopego seo sa Molaokakanywa se swanetše go fetišetšwa go bobedi Khansele le go Seboka, ge o ka fetišwa ke Khansele, o swanetše go romelwa go Mopresidente go amogelwa.
- Ge Molaokakanywa wo o fetišeditšwego go Seboka go ya ka temana ya (f) goba (h) o sa fetišwe ke Seboka, Molaokakanywa woo o felelwa ke mošomo.
- Molaokakanywa o swanetše go lekolwa go ya ka tshepedišo yeo e beilwego ke karolwana ya (1) goba karolwana ya (2) ge e le gore o wela ka gare ga lefelo la tirišo leo le beilwego ka Šetulong ya 4 goba o hlagiša melao yeo e ukangwago go ye nngwe ya dikarolo tše di latelago:
- karolo ya 65 (2);
- karolo ya163;
- karolo ya 182;
- karolo ya 195 (3) le (4);
- karolo ya 196; le
- karolo ya 197.
- Molaokakanywa o swanetše go lekolwa go ya ka tshepedišo yeo e beilwego ke karolwana ya (1) ge e le gore e hlagiša melao yeo e -
- ukangwego karolong ya 44 (2) goba 220 (3); goba
-
ukangwego Kgaolong ya 13, yeo e akaretšago tlhagišo ye nngwe le ye nngwe yeo e amago dikgahlego tša ditšhelete tša lekala la profense la mmušo.
[Temana ya (b) e tšeetšwe legato ke 1 ya Molaophetošwa wa Bolesometee wa Molaotheo wa 2003.]
- Molaokakanywa wo o ukangwego karolong ya 42 (6) o swanetše go lekolwa go ya ka tshepedišo yeo e beilwego ke karolwana ya (1) ka ntle le ge e le gore-
- ge Seboka sa Maloko a Palamente se boutela Molaokakanywa, ditlhagišo tša karolo ya (53)(1) ga di šome; lebakeng le, Molaokakanywa o ka no fetišwa fela ge e le gore dibouto tše dintši tša maloko a Seboka di o thekga; le
- ge Molaokakanywa o ka fetišetšwa go Komiti ya Bolamodi, melawana ye e latelago e a šoma:
- Ge Seboka sa Maloko a Palamente se tšea Molaokakanywa bjalo ka ge o ukangwa karolwaneng ya (1)(g) goba (h), Molaokakanywa woo o ka diragatšwa fela ge bontši bja dibouto tša maloko a Seboka di o thekga.
- ge Seboka sa Maloko a Palamente se lekola le go lekodišiša Molaokakanywa wo o ukangwago karolwaneng ya (1)(e), (i) goba (j), Molaokakanywa woo o ka no fetišwa fela ge e le gore peditharong ya dibouto tša maloko a Seboka di o thekga.
- Karolo ye ga e ame Melaokakanywa ya ditšhelete.
77. Melaokakanywa ya Ditšhelete
- Molaokakanywa ke Molaokakanywa wa ditšhelete ge o -
- lekanyetša ditšhelete;
- lefiša metšhelo ya setšhaba, makgetho, metšhelo ya dithoto goba metšhelo ya tlaleletšo;
- fediša le go fokotša, go se sa amogela dithekgo go tšwa go, metšhelo e mengwe le e mengwe ya setšhaba makgetho, metšhelo ya dithoto goba metšhelo ya tlaleletšo; goba
- o dumelela ditefedišothwii go tšwa go Sekhwama sa Setšhaba sa Ditšhelete, ntle le ge Molaokakanywa wo o ukangwego karolong ya 214 o dumelela ditefedišo thwii.
- Molaokakanywa wa ditšhelete ga se wa swanela go šoma ka taba ye itšego ka ntle le ge-
- taba yeo e sepelelana le tekanyetšo ya tšhelete;
- e gapeletša, e fediša goba e fokotša metšhelo ya setšhaba, makgetho, metšhelo ya dithoto le metšhelo ya tlaleletšo;
- go se sa amogela dithekgo go tšwa go metšhelo ya setšhaba, makgetho, metšhelo ya dithoto le metšhelo ya tlaleletšo; goba
- go dumelela ditefedišothwii go tšwa go Sekhwama sa Setšhaba sa Ditšhelete.
-
Melaokakanywa ka moka e swanetše go lekolwa go ya ka tshepedišo ye e beilwego ke karolwana ya 75. Molao wa Palamente o swanetše go hlagiša tshepedišo Go fetoša Melaokakanywa ya ditšhelete pele ga Palamente.
[Karolo ya 77 e tšeetšwe legato ke karolwana ya 2 ya Molaophetošwa wa Bošupa wa Molaotheo wa 2001.]
78. Komiti ya Bolamodi
- Komiti ya bolamodi e bopša ke-
- maloko a senyane a Seboka sa Maloko a Palamente ao a kgethilwego ke Seboka go latela tshepedišo yeo e beilwego go ya ka melawana le ditaelo tša Seboka gomme e tlišago kemelo ya diphathi ka tekatekano ya go swana le yeo diphathi di emetšwego ka gona, ka go Seboka sa Maloko a Palamente; le
- moemedi o tee go tšwa boemeding bja profense ye nngwe le ye nngwe ka go Khansele ya Setšhaba ya Diprofense, yo a kgethilwego ke boemedi.
- Komiti ya Bolamodi e dumelelane ka sebopego se itšego sa Molaokakanywa goba e feditše ka taba, ge sebopego seo, goba lehlakore le tee la taba le thekgwa ke-
- bonnyane bja baemedi ba bahlano go tšwa go Khansele ya Setšhaba; le
- bonnyane bja baemedi ba bahlano ba Khansele ya Setšhaba ya Diprofense.
79. Kamogelo ya Melaokakanywa
- Mopresidente o swanetše go amogela le go saena Molaokakanywa wo o fetišitšwego go ya ka Kgaolo ye goba, ge Mopresidente a na le kgonono ka go ba molao ga Molaokakanywa, a o bušetše morago go Seboka sa Maloko a Palamente gore o lekolwe lefsa.
- Melawana le ditaelo tšeo di kopanetšwego di swanetše go hlagiša tshepedišo ya go lekola Molaokakanywa gape ke Seboka sa Maloko a Palamente le go kgatha tema ga Khansele ya Setšhaba ya Diprofense ka tshepedišong.
- Khansele ya Setšhaba ya Diprofense e swanetše go kgatha tema go lekoleng lefsa ga Molaokakanywa wo Mopresidente a o bušeditšego morago ka go Seboka sa Maloko a Palamente, ge-
- dikgonono tša Mopresidente ka ga go ba molaong ga Molaokakanywa go amana le mokgwa wa tshepedišo wo o amago Khansele; goba
- karolo ya 74(1), (2) goba 3(b) goba 76 e be e dirišitšwe go fetišweng ga Molaokakanywa.
- Ge e le gore ka morago ga go lekola lefsa, Molaokakanywa o akaretša ka botlalo dikgonono tša Mopresidente, gona Mopresidente o swanetše go amogela le go saena Molaokakanywa woo, ge go se bjalo, Mopresidente o swanetše go -
- amogela le go saena Molaokakanywa; goba
- a o fetišetše go Kgorotsheko ya Molaotheo go tšea sephetho ka ga go ba molaong ga wona.
- Ge Kgorotsheko ya Molaotheo e ka fetša ka gore Molaokakanywa o mo molaong, Mopresidente o swanetše go o amogela le go o saena.
80. Kgopelo ya maloko a Seboka sa Maloko a Palamente go Kgorotsheko ya Molaotheo
- Maloko a Seboka sa Maloko a Palamente a ka dira kgopelo go Kgorotsheko ya Molaotheo go fiwa taelo ya gore Molao wa Palamente, ka moka ga wona, goba karolo ya wona ga e molaong.
- Kgopelo -
- e swanetše go thekgwa ke bonyane teetharong ya Seboka sa Maloko a Palamente; gape
- e swanetše go dirwa matšatšing a 30 morago ga ge Mopresidente a amogetše le go saenela molao woo.
- Kgorotsheko ya Molaotheo e ka laela gore Molao ka moka goba karolo ya wona ye lego yona taba ya kgopelo go ya ka karolwana ya (1) ga o na maatla go fihlela Kgorotsheko e tše a sephetho sa tiragatšo ge-
- kgahlego ya toka e nyaka se; le
- kgopelo e na le kgonagalo ye e bonalago ya katlego.
- Ge kgopelo e se ya atlega, ebile e ile ya se be le kgonagalo ye e bonalago ya katlego, Kgorotsheko ya Molaotheo e ka laela gore bakgopedi ba lefe ditshenyegelo.
81. Phatlalatšo ya Melao
Molaokakanywa wo o amogetšwego le go saenelwa ke Mopresidente e ba Molao wa Palamente, ebile o swanetše go phatlalatšwa ka pela gomme o thoma go šoma le semeetseng ge o phatlaladitšwe goba go tloga nakong yeo o beilwego ke Molao.
82. Go lota ga Melao ya Palamente
Khopi ya Molao wa Palamente yeo e saennwego ke bohlatse bjo bo feletšego bja ditlhagišo tša Molao gomme, morago ga go phatlalatšwa, o swanetše go išwa go Kgorotsheko ya Molaotheo go lotwa.

robotstxt: allowed

filter: keep


text:
Morokami wa Segreenland o Tumišwa Thelebišeneng
Ka January 2013, makasine wa Morokami o be o šetše o gatišitšwe ka Segreenland ka nywaga e 40. Segreenland ke leleme la ma-Inuit leo le bolelwago ke batho ba 57 000 feela.
Go na le Dihlatse tša Jehofa tše ka bago tše 150 kua Greenland, eupša Morokami wa Segreenland o balwa ke batho ba 2 300. Seo se ra gore bontši bja babadi ba makasine wa Morokami wo ka Segreenland o bitšwago Napasuliaq Alapernaarsuiffik, ga se Dihlatse.
Poledišanong yeo e tšweletšego thelebišeneng, molebeledi wa ofisi ya bofetoledi wa kua toropong ya Nuuk o itše: “Batho ba bantši ba Greenland ba rata Beibele kudu, ke ka baka leo ba balago kgatišo ya Napasuliaq Alapernaarsuiffik.”
Ge moswari wa lenaneo la thelebišene a botšiša yo mongwe wa bafetoledi ba leleme la setlogo la Greenland seo a se ratago makasineng woo, o itše: “Makasine woo o nthušitše kudu. Ka mohlala, makasine wo o mpontšhitše kamoo nka phelago gabotse. Ke be ke kgoga kudu, le ge ke be ke tseba gore go kotsi go dira seo. Eupša Beibele e re botša gore ge e ba re nyaka go phela gabotse, re swanetše go boloka mebele ya rena e hlwekile.”
Le gona kgašong yeo ya thelebišene go boletšwe gore modiro wa Dihlatse tša Jehofa o thomile kua Greenland magareng a bo-1950 gomme di be di dutše di gatiša dipuku le diporoutšha ka Segreenland. Bofetoleding bjoo bo dirwa ke baithaopi bao ba bolelago polelo ya Denmark le Greenland gomme pakane ya bona e be e dutše e le gore ka mehla phetolelo ya Segreenland e kwagale.
Hlatse e nngwe ya kgale yeo e tšwago Greenland e boletše gore: “Ka nywaga e 25 ke be ke nea bohlatse go batho ba Greenland e bile ke bone bohlokwa bja go ba le dikgatišo tša rena ka leleme la bona. Mafelong a mangwe a lego lekatana, ao a ka fihlelelwago feela ka seketswana dikgweding tše sego kae ka ngwaga, go na le batho bao ba ratago go bala dimakasine tša rena; ka ge re etela moo ka sewelo, re fela re ba romela mangwalo le dipuku tšeo di theilwego Beibeleng.”
Kgatišo e ithutwago le kgatišo ya batho bohle ya makasine wa Morokami wa Segreenland e thomile go ba gona go tloga ka January 2013. Le gona dikgatišo tše di ka balwa le go taoneloutwa go jw.org ka go kgotla konotswana e rego “Dikgatišo,” ke moka o kgethe leleme la Segreenland ke moka o kgotle “Nyaka.”


text:
Kgaolo ya 12: Baetapele ba Setšo (211-212)
211. Kamogelo
- Dihlongwa, maemo le bohlokwa bja boetapele bja setšo, go ya ka molaosetlwaedi, di a amogelwa, fela ka taolo ya Molaotheo.
- Pušo ya setšo yeo e latelago molaosetlwaedi, e ka dumelelwa go šoma, fela e swanetše go latela molao wa naga le ditlwaelo, go akaretšwa le go fetolwa goba go phumolwa ga molao woo goba ditlwaelo tšeo.
- Dikgorotsheko di swanetše go šomiša molaosetlwaedi ge fela e le gore molao woo ke wona o šomago tabeng yeo; ka taolo ya Molaotheo le molao wo mongwe le wo mongwe wo o amago molaosetlwaedi.
212. Tema ya baetapele ba setšo
- Molao wa naga o ka beakanya tema ya boetapele bja setšo bjalo ka sehlongwa lekaleng la tikologo ditabeng tšeo di amago ditšhaba tša Tikologo.
- Go rera ditaba tšeo di amanago le boetapele bja setšo, tema ya baetapele ba setšo, molaosetlwaedi le ditlwaelo tša ditšhaba tšeo di obamelago lenaneo la molaosetlwaedi-
- molao wa naga goba wa diprofense o ka hloma go theiwa ga mengwako ya baetapele ba setšo; le
- molao wa naga o ka hloma khansele ya baetapele ba setšo.


text:
MAHUMO AO A LEGO KA LENTŠUNG LA MODIMO | MATEO 16-17
O Nagana Dikgopolo tša Mang?
Le ge Petro a be a re o thuša Jesu, Jesu o ile a mo phošolla ka pela ka ge a be a sa nagane dikgopolo tša Modimo
Jesu o be a tseba gore yeo e be e se nako ya gore a “ikwele bohloko.” Sathane o be a ka thaba kudu ge Jesu a be a ka itebala nakong yeo e thata
Jesu o ile a bolela dilo tše tharo tšeo re swanetšego go di dira ge e ba re nyaka go hlahlwa ke thato ya Modimo. Dilo tšeo di akaretša’ng?
Go itatola
Go rwala kota ya gago ya tlhokofatšo
Go latela Jesu ka go se kgaotše


text:
Dihlatse tša Jehofa di Fihlelela Palo ya Bagoeledi ba 100 000
Ka 1987, Lyman Swingle, setho sa Sehlopha se Bušago sa Dihlatse tša Jehofa, o boletše le batho ba 63 580 bao ba bego ba bokane lefelong la Plaza Monumental bullring Valencia, Venezuela. Ba bantši ba be ba tšere maeto bošego ka moka ka pese go tla go mo theetša. Ngwanabo rena Swingle ge a bolela le lešaba le o itše: “Ga le sa le sehlophana feela sa batho. Ga bjale le sehlopha seo se bonagalago. Go ya ka ponagalo ya dilo, letšatši le lengwe le tla ba sehlopha sa bagoeledi ba 100 000!”
Ka 1987, Venezuela e be e na le bagoeledi ba fetago 38 000—e lego Dihlatse tša Jehofa tšeo di bego di bolela ka ditaba tše di botse tša Mmušo ka mafolofolo. Ka nako yeo, e be e le feela dinaga tše seswai tšeo di bego di na le bagoeledi ba fetago 100 000.
Go oketšega ga Dihlatse lefaseng ka moka e bile selo se kgahlišago kudu. Ka morago ga Ntwa ya Pele ya Lefase, go be go na le Dihlatse tše dikete tše mmalwa feela tšeo di bego di tsebatša Mmušo wa Jehofa. Seo se ile sa fetoga. Puku ya Ngwaga ya Dihlatse tša Jehofa ya 1943 e boletše gore: “Pego yeo e bego e kopantšwe ya 1942, le ge e be e sa felelela ka baka la go hloka boitsebišo bjo bongwe, e bile pego e šegofaditšwego . . . , ka ge e bontšha gore lefaseng ka moka go na le Dihlatse tšeo di bolelago ka Mmušo tše 106 000.” Go sa šetšwe tlhakahlakano yeo e bakilwego ke Ntwa ya Bobedi ya Lefase, ba bantši ba ile ba amogela molaetša wa Beibele gabotse. Ka 1950, United States feela e ile ya ba le Dihlatse tše fetago 100 000 tšeo di bego di bolela ka Mmušo.
Naga yeo e ilego ya latela United States ka go fihlelela palo ya Dihlatse tše 100 000 tšeo di bolelago ka Mmušo e bile Nigeria ka 1974.
Ngwageng o latetšego, palo ya Dihlatse tšeo di bolelago ka Mmušo Brazil le Jeremane e ile ya feta 100 000. Koketšego ye e bilego gona dikontinenteng tše tše nne e bile bohlatse bjo bo kgahlišago bja gore molaetša wa Beibele o amogetšwe lefaseng ka moka.
Lefaseng ka moka, palo ya bao ba amogelago ditaba tše dibotse e sa dutše e oketšega. Se se dumelelana le seo Beibele e se boletšego e sa le pele gore: “Yo monyenyane e tla ba ba sekete (1 000) gomme mmotlana a ba setšhaba se matla. Nna Jehofa, ke tla akgofiša se ka nako ya gona.”—Jesaya 60:22.
Go ya ka pego ya ngwaga wa tirelo wa 2014, go na le dinaga tše 24 tšeo e nngwe le e nngwe ya tšona e nago le Dihlatse tšeo di bolelago ka Mmušo tše fetago 100 000. Dinaga tše di akaretša Venezuela, yeo e fihleletšego palo ye ka 2007. Lefaseng ka moka, go na le diphuthego tše 115 416 tša Dihlatse tša Jehofa le Dihlatse tšeo di bolelago ka Mmušo tše 8 201 545.


text:
Botho—Bo Bohlokwa go ya ka Pono ya Modimo
MOFSA yo mongwe wa Japane o ile a kgongwa kudu ke botho bja mokgalabje yo mongwe yo a lego bonolo. Mokgalabje yo, yoo e bego e le moromiwa, o be a se na nywaga e mentši a dula nageng ye ya Asia e bile o be a sa tsebe Sejapane gabotse. Lega go le bjalo, bekeng e nngwe le e nngwe o be a etela mofsa yo gagabo bakeng sa go yo boledišana le yena ka Beibele. A myemyela ka tsela ya bogwera le ka go bontšha mekgwa e botho, ka go se fele pelo o ile a araba dipotšišo tše dintši tšeo mofsa yo yoo a bego a nyaka go tseba a bego a di botšiša.
Ditsela tše botho tša mokgalabje yo wa moromiwa di ile tša kgoma mofsa yo ka tsela e sa lebalegego. Mofsa yoo o ile a nagana ka gore: ‘Ge e ba Beibele e dira gore motho a be botho ka tsela yeo le go ba lerato, gona ke swanetše go fo ithuta yona.’ Se e ile ya ba tutuetšo yeo a bego a e nyaka gore a ithute selo seo a bego a tloga a sa se tsebe. Ee, botho bo kgoma pelo ya motho e bile bo bolela le yona, gomme gantši bo dira bjalo kudu go feta kamoo mantšu a ka e kgomago ka gona.
Seka Seo se Hwetšwago Seswantšhong sa Modimo
Ke ga tlhago ge re bontšha botho go batho bao ba tswalanego kgauswi le rena, ka gobane botho ge e le gabotse bo bolela lerato leo le tšwelelago ditswalanong tša madi. * Lega go le bjalo, botho ge e le gabotse ke seka sa Modimo. Jesu o ile a re Tatagwe wa legodimong o bontšha botho go bao ba Mo ratago le bao “ba sa lebogego.” Jesu o ile a kgothaletša balatedi ba gagwe gore ba ekiše Modimo tabeng ye ka gore: “Le swanetše go phethagala, go etša ge Tatago lena wa legodimong a phethagetše.”—Luka 6:35; Mateo 5:48; Ekisodo 34:6.
Ka ge batho ba bopilwe ka seswantšho sa Modimo, ba na le bokgoni bja go bonagatša seka se sa botho. (Genesi 1:27) Ee, re ka ekiša Modimo gomme ra bontšha botho le go batho ba bangwe bao re sa tswalanego le bona. Beibele e hlalosa botho e le karolo ya dika tše di kgahlišago tšeo di enywago ke moya o mokgethwa wa Modimo, goba matla a šomago. (Bagalatia 5:22) Ka baka leo, motho a ka hlagolela botho ge a dutše a ithuta ka mo go oketšegilego ka Modimo, yena Mmopi, le go batamela kgauswi le yena.
Ka ge botho e se feela karolo ya tlhago ya motho eupša gape Modimo a bo tšeela godimo, gona ke mo go kwagalago gore Modimo a re botše gore re ‘bontšhane botho.’ (Baefeso 4:32) Le gona re gopotšwa gore: “Le se ke la lebala go amogela baeng,” goba go bontšha batho bašele botho.—Baheberu 13:2.
Lefaseng la lehono leo le tlogago le se na botho e bile le sa leboge, na re ka kgona go bontšha batho ba bangwe, goba batho bašele, botho? Ke’ng seo se ka re thušago go dira bjalo? Ge e le gabotse, ke ka baka la’ng e bile re swanetše go tshwenyega ka taba ye?
Bo Bohlokwa go ya ka Pono ya Modimo
Seo se tsošago kgahlego ke gore ka morago ga gore moapostola Paulo a bolele ka go bontšha batho bašele botho, o ile a tšwela pele ka gore: “Ka go dira bjalo ba bangwe ba amogetše barongwa ba sa tsebe.” Na o ka akanya kamoo o ka ikwago ka gona ge o be o ka fiwa sebaka sa go amogela barongwa? Eupša Paulo o ile a tlaleletša se ka mantšu a rego “ba sa tsebe.” Ge re e bea ka tsela e nngwe, ntlha ya gagwe e be e le gore ge e ba re ena le mokgwa wa go bontšha batho ba bangwe botho, go akaretša le batho bašele goba batho bao re sa ba tsebego gabotse, re ka putswa ka ditsela tše sa letelwago.
Diphetolelo tše dintši tša Beibele tšeo di nago le ditšhupetšo di tswalanya mantšu a Paulo le dipego tša mabapi le Aborahama le Lota tšeo di lego go Genesi dikgaolo 18 le 19. Dipegong tšeo tše pedi, re bala mabapi le barongwa bao ba ilego ba itšweletša go bona e le batho bašele bao ba bego ba ena le molaetša o bohlokwa. Molaetša wo o bego o eya go Aborahama o be o le mabapi le go phethagatšwa ga kholofetšo ya Modimo ya gore o be a tla ba le morwa, gomme wo o bego o eya go Lota o be o le mabapi le go phološwa phedišong yeo e bego e batamela ka lebelo ya motse wa Sodoma le wa Gomora.—Genesi 18:1-10; 19:1-3, 15-17.
Ge o ka bala mangwalo ao a bontšhitšwego ka mo godimo, o tla lemoga gore Aborahama le Lota ba ile ba bontšha botho go bafeti-ka-tsela bao ba bego ba sa ba tsebe. Ke therešo gore mehleng ya Beibele, go amogela basepedi le bafeti-ka-tsela—e ka ba bagwera, ba leloko, goba batho bašele—e be e le taba ya setlwaedi le yeo batho ba bego ba swanetše go e dira. Ge e le gabotse, Molao wa Moshe o be o laela Baisiraele gore ba se ke ba hlokomologa dinyakwa tša batho bao e sego Baisiraele bao ba dulago nageng ya bona. (Doiteronomio 10:17-19) Lega go le bjalo, go bonagala Aborahama le Lota ba ile ba fetela ka kua ga seo molao o ilego wa se laela ka morago. Ba ile ba dira maiteko a magolo a go bontšha batho bašele botho gomme ba šegofatšwa bakeng sa go dira bjalo.
Ditiro tša Aborahama tša botho ga se tša tlišetša yena feela ditšhegofatšo ka ge a ile a ba le morwa eupša di di tlišeditše le rena. Ka tsela efe? Aborahama le morwa wa gagwe Isaka ba ile ba kgatha tema e bohlokwa go phethagatšweng ga morero wa Modimo. E ile ya ba ba mathomo lešikeng leo le lebišitšego go Mesia, e lego Jesu. Le gona tsela ya bona ya potego e bontšhitše e sa le pele kamoo Modimo a bego a tla nea motheo wa phološo ya batho ka lerato la gagwe le botho.—Genesi 22:1-18; Mateo 1:1, 2; Johane 3:16.
Dipego tšeo di bontšha ka mo go kgahlišago seo Modimo a se letetšego go batho bao a ba amogelago le kamoo a tšeelago godimo ka gona seka sa botho. Botho ga bo bontšhwe ka go ikgethela eupša bo bohlokwa go ya ka pono ya Modimo.
Go Bonagatša Botho go re Thuša go Tseba Modimo Gakaone
Beibele e bolela gore mehleng ya rena, batho ba bantši e tla ba “ba go se leboge, ba go se botege, ba ba se nago lerato la tlhago.” (2 Timotheo 3:1-3) Ga go pelaelo gore o kopana le batho ba bjalo letšatši le lengwe le le lengwe. Lega go le bjalo, le ga se lebaka la gore re se ke ra bontšha batho ba bangwe botho. Bakriste ba gopotšwa gore: “Le se ke la bušetša bobe ka bobe go motho. Lekang go dira se sebotse go ya ka pono ya batho bohle.”—Baroma 12:17.
Re ka katanela go bontšha botho le go bo bontšha kudu ka mo re ka kgonago. Beibele e re: “Yo mongwe le yo mongwe yo a nago le lerato . . . o tseba Modimo,” gomme go bontšha batho ba bangwe botho ke tsela e nngwe ya go bonagatša lerato. (1 Johane 4:7; 1 Bakorinthe 13:4) Ee, ka go bontšha batho ba bangwe botho, re tseba Modimo gakaone, gomme seo se re thabiša le go feta. Jesu o boletše Thutong ya gagwe ya Thabeng gore: “Go thaba ba botho—ka gobane ba tla hwetša botho. Go thaba ba hlwekilego pelong—ka gobane ba tla bona Modimo.”—Mateo 5:7, 8, Young’s Literal Translation.
Ge o sa kgonthišege gore ke selo sefe se se nepagetšego seo o ka se bolelago goba go se dira, bolela goba o dire selo se botho
Ela hloko mohlala wa Aki, mosadi wa lapa yo e sa lego yo mofsa yo a nago le barwa ba babedi wa Japane. Ka morago ga go hwelwa ke mmagwe go sa letelwa, o ile a gateletšega o šoro. Ka dinako tše dingwe, o be a ekwa bohloko kudu moo a bego a eya ngakeng. Ke moka, lapa le lengwe le ile la hudugela motseng wa gabo. Tate wa lapa leo o be a sa tšwa go hlokofala kotsing ya koloi, gomme mma a šetše le bana ba bahlano ba banyenyane. Aki o ile a kwela lapa leo bohloko moo a ilego a dira maiteko a magolo a go gwerana le mma yoo le bana ba gagwe. Ka ge a be a dira sohle seo a bego a se kgona go thuša lapa leo—go le fa dijo, go le hlagaletša diaparo, bjalobjalo—Aki o ile a thoma go tielela gape maikwelong. O ile a bona therešo ya seo Beibele e se bolelago, ge e re: “Go na le lethabo le legolo go neeng go feta go amogeleng.” (Ditiro 20:35) Ee, go bontšha batho ba bangwe botho e ka ba selo se sekaonekaone seo o ka itirelago sona ge o ikwa o gateletšegile.
Go “Adima Jehofa”
Go bontšha botho ga go bitše kudu. E bile ga se gwa ithekga ka bokgoni bja gago goba matla a gago. Go myemyela, mantšunyana a botho, go thuša motho, mpho e bontšhago gore o a mo naganela, goba go fo dumelela motho gore a go ete pele ge le le mothalading gantši go tšeelwa godimo. Ge o sa kgonthišege gore ke selo sefe se se nepagetšego seo o ka se bolelago goba go se dira ka tlase ga maemo a itšego, bolela goba o dire selo se botho. Mofsa yo go boletšwego ka yena matsenong a sehlogo se o ile a kgongwa kudu ke botho bja mokgalabje wa moromiwa, bjoo bo fihleletšego mo gogolo go feta seo a bego a se bolela. Ga go makatše ge se sengwe sa dilo tšeo Modimo a di nyakago go barapedi ba gagwe e le “go rata botho”!—Mika 6:8.
“Lentšu letee le botho le ka ruthetša dikgweding tše tharo tša marega.” Ka ge polelwana ye ya ka Bohlabela e hlalosa gabotse, tiro e nyenyane ya botho e ka dira botse kudu. Ge botho bo bontšhwa ka maikemišetšo a mabotse, kudu ge bo sepedišana le go rata ga motho Modimo, bo ka ruthetša dipelo tša batho ka moka bao ba akaretšwago. Gaešita le ge botho bja gago bo sa tšeelwe godimo, seo ga se bolele gore bo wetše fase. Bo bohlokwa go ya ka pono ya Modimo. Beibele e re kgonthišetša gore go bontšha batho ba bangwe botho ge e le gabotse ke go “adima Jehofa.” (Diema 19:17) O re’ng o sa phafogele dibaka tša bontšha botho go batho bao ba go dikologilego?
^ ser. 5 The Oxford English Dictionary e bontšha gore tlhaloso ya mathomong ya lentšu “botho” ke “tswalano ya madi; tswalano ya kgauswi; lerato leo le bakwago ke tswalano ye.”


text:
BOPHELO BJA BOKRISTE
Topollo
—e Dirile Gore Tsogo ya Bahu e Kgonege
Segopotšo se re nea sebaka se sebotse sa go naganišiša ka ditšhegofatšo tša nakong e tlago tšeo topollo e dirilego gore di kgonege, tše bjalo ka tsogo ya bahu. E be e se morero wa Jehofa gore batho ba hwe. Ke ka baka leo re kwago bohloko kudu ge motho yo re mo ratago a hwile. (1Ko 15:26) Jesu o ile a kwa bohloko ge a bona barutiwa ba gagwe ba llela Latsaro yo a bego a hwile. (Joh 11:33-35) Ka ge Jesu a ekiša Tatagwe ka mo go phethagetšego, re ka kgodišega gore Jehofa le yena o kwa bohloko ge a bona re llela baratiwa ba rena bao ba hwilego. (Joh 14:7) Jehofa o fela pelo ya gore nako ya go tsoša bahlanka ba gagwe bahung e fihle, ka mo go swanago le rena re swanetše go ikwa bjalo.
Ka ge Jehofa e le Modimo wa thulaganyo, gona ke mo go kwagalago go dumela gore tsogo e tla direga ka thulaganyo. (1Ko 14:33, 40) Go e na le gore go be le dipoloko, go ka direga gore go be le dinako tša go amogela bao ba tsošitšwego bahung. Na o naganišiša ka tsogo ya bahu, kudukudu ge o hwetšwe? (2Ko 4:17, 18) Na o leboga Jehofa ka go re nea topollo le go re utollela ka Mangwalo gore bahu ba tlo phela gape?
Ke bagwera bafe ba gago le ba leloko bao o lebeletšego pele go ba bona gape?
Ke batho bafe bao ba phetšego mehleng ya ge Beibele e ngwalwa bao o nyakago go kopana le go boledišana le bona?


text:
oa Codicillus - Justice and equity in Roman and Islamic law
Abstract
Extracted from text ... Justice and equity in Roman andIslamic lawNazeem Goolam, Senior Lecturer, Depart-ment of Jurisprudence, UnisaSengwalwa se se nyakis?is?a taba ya toka letekatekano mo molaong wa MaRoma le waMaIslamo ka go lebelela pele bohlokwa bjataba ya toka le tekatekano mo Afrika Borwalehono. Ge motho a lebeledis?is? a ka s?edipots?is?o ya ge e ba molao ke ntepa le les?agole toka go tloga go laets?a gore toka ga se tiroya motho wa nama goba seo se dirwagolefaseng ka bophara, eups?a ke tiro yaModimo. Toka le tekatekano molaong waMaRoma le wa MaIslamo ke monwana lelenala mo mabakeng a mants?i, gomme se sedira gore mo sengwalweng se go ts? ..
Article metrics loading...


text:
Go Tswalwa Gape ke Eng?
Karabo ya Beibele
Polelwana e rego “go tswalwa gape” e ra gore motho o thoma segwera se sefsa le Modimo. (Johane 3:3, 7) Modimo o lebelela bao ba tswetšwego gape e le bana ba gagwe. (Baroma 8:15, 16; Bagalatia 4:5; 1 Johane 3:1) Go no swana le bana bao motho a ba tšerego gore e be ba gagwe semolao, le bao ba tswetšwego gape maemo a bona a a fetoga, gomme ya ba karolo ya lapa la Modimo.
Ke ka baka la’ng motho a tswalwa gape?
Jesu o rile: “Ka ntle le gore motho a tswalwe gape, a ka se ke a bona mmušo wa Modimo.” (Johane 3:3) Ka baka leo, ge motho a tswalwa gape seo se mo lokišeletša gore a tle a buše le Kriste Mmušong wa Modimo. Mmušo wo o buša legodimong, ka gona Beibele e hlalosa ‘go tswalwa lefsa’ e le go hwetša bohwa bjo bo ‘bolokilwego magodimong.’ (1 Petro 1:3, 4) Bao ba tswetšwego gape ba newa kgonthišetšo ya gore ba ‘tla buša gotee e le dikgoši’ le Kriste.
Motho o tswalwa gape bjang?
Ge Jesu a be a bolela ka taba ya go tswalwa gape, o ile a bolela gore bao ba tswalwago gape ba swanetše go “[tswalwa] ka meetse le ka moya.” (Johane 3:5) Seo se be se e ra gore motho o swanetše go kolobetšwa ka meetse gomme ka morago a kolobetšwe ka moya o mokgethwa.
Motho wa mathomo yo a ilego a tswalwa gape ke Jesu. O ile a kolobetšwa Nokeng ya Jorodane, ke moka ka morago Modimo a mo tlotša (goba, a mo kolobetša) ka moya o mokgethwa. Ka go re’alo Jesu o ile a tswalwa gape e le morwa wa Modimo wa moya, a na le kholofelo ya go phela gape legodimong. (Mareka 1:9-11) Modimo o ile a phethagatša kholofelo yeo ka go tsoša Jesu e le sebopiwa sa moya.
Batho ba bangwe bao ba tswetšwego gape, le bona ba kolobetšwa ka meetse pele ba ka amogela moya o mokgethwa. * (Ditiro 2:38, 41) Ka morago ga moo ba ba le kholofelo e kgonthišeditšwe ya go ya go phela legodimong, yeo Modimo a e phethagatšago ge a ba tsošetša legodimong.
Maaka ao a lego gona ka taba ya go tswalwa gape
Maaka: Motho o swanetše go tswalwa gape gore a tle a phološwe goba a be Mokriste.
Nnete: Sehlabelo sa Kriste se nea batho ka moka sebaka sa go phološwa, e sego feela bao ba tswetšwego gape bao ba tlago go buša le Kriste legodimong eupša go tla phološwa le bao ba tlago go phela mo lefaseng ba bušwa ke Mmušo wa Modimo. (1 Johane 2:1, 2; Kutollo 5:9, 10) Sehlopha seo sa bobedi sa Bakriste se na le sebaka sa go tlo phela ka mo go sa felego lefaseng le lefsa la Paradeise.
Maaka: Motho a ka kgetha go tswalwa gape.
Nnete: Motho yo mongwe le yo mongwe a ka ba mogwera wa Modimo gomme a phološwa. (1 Timotheo 2:3, 4; Jakobo 4:8) Lega go le bjalo, ke Modimo yo a kgethago gore ke mang yo a tlago go tswalwa gape goba a tlotšwa ka moya o mokgethwa. Go ya ka Beibele, go tswalwa gape ‘go ithekgile ka Modimo, e sego ka yo a dumago goba ka yo a katanago.’ (Baroma 9:16) Polelwana e rego “go tswalwa gape” e ka fetolelwa e le “go tswalwa legodimong,” e lego seo se kgonthišetšago gore bao ba kgethwago gore ba tswalwe gape ba kgethwa go tšwa “legodimong,” goba ba kgethwa ke Modimo.
^ par. 9 Ke feela tabeng ya Koronelio le bao a bego a na le bona moo dilo di ilego tša dirwa ka tsela e fapanego.


text:
Phetolelo ya structure ka go Sesotho sa Leboa
structure
kago
leinaPlural structures
1Technologykago‘A kraal is a permanent or a temporary structure that protects animals’ — Lešaka ke kago ya go ya go ile goba ya motšwaoswere yeo e šireletšago diruiwa
- something that has been made in a specific way to support, hold or protect something else
2sebopegopopegotlhamopopo‘Researchers found a lot of information about the structure of the human body’ — Banyakišiši ba ile ba hwetša tsebo ye ntši ka ga popo ya mmele wa motho


text:
Karolo 13
Dikgoši tše Lokilego le tše sa Lokago
Isiraele e arogane. Ge nako e dutše e e-ya, dikgoši tše dintši di buša Isiraele gomme bontši bja tšona ga bo botege. Jerusalema e senywa ke Bababilona
GO ETŠA ge Jehofa a be a boletše e sa le pele, Isiraele e ile ya arogana ka morago ga gore Solomone a hlanogele borapedi bjo bo sekilego. Morwa wa gagwe yo a ilego a mo hlatlama e lego Rehabeama o be a le sehlogo. Meloko e lesome ya Isiraele e ile ya arabela ka go rabela gomme ya hloma mmušo wa ka leboa wa Isiraele. Meloko e mebedi e ile ya dula e botegela kgoši e dutšego sedulong sa bogoši sa Dafida kua Jerusalema gomme ya hloma mmušo wa ka borwa wa Juda.
Mebušo ye ka bobedi e be e sa tsepama gomme e e-na le mathata a mantši ka baka la go hloka tumelo le go se botege ga dikgoši tša yona. Mmušo wa ka leboa wa Isiraele wona o be o e na le mathata a magolo kudu go feta wa Juda, ka gobane dikgoši tša wona di ile tša kgothaletša borapedi bja maaka go tloga mathomong. Go sa šetšwe mediro e matla ya baporofeta ba bjalo ka Eliya le Elisa—bao bobedi bja bona ba ilego ba tsoša gaešita le bahu—Isiraele e ile ya dula e boela tseleng ya yona ya bokgopo. Mafelelong, Modimo o ile a dumelela Baasiria go fediša mmušo wa ka leboa.
Juda e ile ya tšwela pele e le gona ka nako e telele, ya ka godingwana ga ngwaga-kgolo, go feta Isiraele eupša le yona e ile ya lebana le kotlo ya Modimo. Ke dikgoši tše sego kae feela tša Juda tšeo di ilego tša kwa ditemošo tša baporofeta ba Modimo gomme tša leka go bušetša setšhaba go Jehofa. Ka mohlala, Kgoši Josia o ile a thoma go fediša borapedi bja maaka Juda gomme a tsošološa tempele ya Jehofa. Ge kopi ya Molao wo Modimo a o neilego Moše e hweditšwe, Josia o ile a kgomega kudu gomme a tiiša lesolo la gagwe la go fediša borapedi bja maaka.
Ka manyami, bahlatlami ba Josia ga se ba ka ba latela mohlala wa gagwe o mobotse. Ka gona, Jehofa o ile a dumelela setšhaba sa Babilona go fenya Juda le go senya Jerusalema le tempele ya yona. Baphologi ba ile ba išwa bothopja Babilona. Modimo o ile a bolela e sa le pele gore ba be ba tla fetša nywaga e 70 ba le bothopša. Juda e ile ya dula e le lešope ka nako yeo ka moka—go fihlela ge setšhaba se dumelelwa go boela nageng ya sona bjalo ka ge go holofeditšwe.
Lega go le bjalo, ga go na dikgoši tša lešika la Dafida tšeo di ilego tša buša go fihlela ge Mohlakodiši goba Mesia yo a boletšwego e sa le pele a buša. Bontši bja dikgoši tšeo di bušitšego Jerusalema di le sedulong sa Dafida sa bogoši di bontšhitše gore batho ba sa phethagalago ga ba swanelegele go buša. Ke Mesia feela yo a bego a tla swanelega e le ka kgonthe. Ka gona, Jehofa o ile a botša kgoši ya mafelelo dikgošing tšeo tša lešika la Dafida gore: “O rolê mphapahlôxô! . . . Xo tlo bá xwa tla e a swanetšwexo ke wôna, ka o nea yêna.”—Hesekiele 21:31, 32.


text:
“Re tla Sepela le Lena”
“Re tla sepela le lena ka gobane re kwele gore Modimo o na le lena.”—SAKARIA 8:23.
DIKOPELO: 65, 122
1, 2. (a) Ke’ng seo Jehofa a boletšego gore se be se tlo direga mehleng yeno? (b) Re tlo araba dipotšišo dife sehlogong se? (Bona seswantšho se se lego ka mo godimo.)
JEHOFA o boletše gore mehleng ye ya rena, “batho ba lesome bao ba tšwago bathong ba maleme ka moka ba tla itshwarelela morumong wa seaparo sa Mojuda, ba re: ‘Re tla sepela le lena ka gobane re kwele gore Modimo o na le lena.’” (Sakaria 8:23) “Mojuda” yo o swantšhetša bao Modimo a ba tloditšego ka moya o mokgethwa. Le gona ba bitšwa gore ke “Isiraele ya Modimo.” (Bagalatia 6:16) ‘Batho bao ba lesome’ ba swantšhetša bao ba nago le kholofelo ya go tlo phela mo lefaseng ka mo go sa felego. Ba a tseba gore Jehofa o šegofaditše sehlopha se sa batlotšwa e bile ba bona e le tokelo e kgolo go mo hlankela gotee le bona.
2 Go swana le moporofeta Sakaria, Jesu o itše batho ba Modimo ba be ba tla ba le botee. O hlalositše bao ba tlago go phela legodimong e le “mohlatswana” gomme bao ba tlago go phela mo lefaseng e le “dinku tše dingwe.” Eupša Jesu o boletše gore batho bao ka moka e be e tla ba “mohlape o tee” gomme ba mo latela, yena “modiši o tee.” (Luka 12:32; Johane 10:16) Ka ge batho ba e le dihlopha tše pedi, ba bangwe ba ka ipotšiša gore: (1) Na dinku tše dingwe di swanetše go tseba maina a batlotšwa ka moka lehono? (2) Batlotšwa ba swanetše go itebelela bjang? (3) Ge motho yo a itšego phuthegong ya gešo a thoma go ja senkgwa le go nwa beine Segopotšong, ke swanetše go mo swara bjang? (4) Na ke swanetše go tshwenyega ge ke bona palo ya bao ba jago senkgwa le go nwa beine Segopotšong e oketšega? Sehlogo se se tlo araba dipotšišo tše.
NA LEHONO RE SWANETŠE GO TSEBA MAINA A BATLOTŠWA KA MOKA?
3. Ke ka baka la’ng re ka se kgodišege gore ke bomang bao e tla bago karolo ya ba 144 000?
3 Na dinku tše dingwe di swanetše go tseba maina a batlotšwa ka moka bao ba sa lego mo lefaseng lehono? Aowa. Ka baka la’ng? Ka gobane ga go kgonege go tseba ge e ba ruri ba tla hwetša moputso wa bona. [1] (Bona tlhaloso.) Gaešita le ge Modimo a ba kgethile gore ba ye legodimong, ba tla hwetša moputso woo ge feela ba ka dula ba botega. Sathane o tseba seo gabotse, gomme o diriša “baporofeta ba maaka” go leka go ba ‘timetša.’ (Mateo 24:24) Batlotšwa ba ka se ipotše gore ba tla hwetša moputso wa bona go fihlela Jehofa a ba kgonthišetša gore o ba ahlotše ba botega. Jehofa ke yena a dirago phetho ya makgaolakgang, goba go ba swaya la mafelelo, e ka ba pele ga ge ba ehwa goba pejana ga ge ‘masetlapelo a magolo’ a ka thoma.—Kutollo 2:10; 7:3, 14.
Moetapele wa rena ke Jesu, le gona re swanetše go latela yena feela
4. Ge e ba go sa kgonege gore re tsebe maina a batlotšwa ka moka bao ba lego mo lefaseng lehono, re ka “sepela” le bona bjang?
4 Bjale ge e ba go sa kgonege gore re tsebe maina a batlotšwa ka moka bao ba sa lego mo lefaseng lehono, dinku tše dingwe di ka “sepela” le bona bjang? Beibele e re “batho ba lesome” ba tla “itshwarelela morumong wa seaparo sa Mojuda, ba re: ‘Re tla sepela le lena ka gobane re kwele gore Modimo o na le lena.’” Temana ya lengwalo le e bolela ka Mojuda o tee. Eupša lentšu “lena” le šupa go batho ba bantši. Se se bolela gore Mojuda yo go bolelwago ka yena ga se motho o tee, eupša o swantšhetša sehlopha ka moka sa batlotšwa. Dinku tše dingwe di tseba seo gabotse, gomme di hlankela Jehofa di le ngatana e tee le sehlopha se. Ga go nyakege gore di tsebe maina a setho se sengwe le se sengwe sa batlotšwa le go se latela. Moetapele wa rena ke Jesu, le gona Beibele e re re swanetše go latela yena feela.—Mateo 23:10.
BATLOTŠWA BA SWANETŠE GO ITEBELELA BJANG?
5. Ke temošo efe yeo batlotšwa ba swanetšego go naganišiša ka yona ka mo go tseneletšego, gona ka baka la’ng?
5 Batlotšwa ba swanetše go naganišiša ka mo go tseneletšego ka temošo yeo e lego go 1 Bakorinthe 11:27-29. (Bala.) Motlotšwa a ka ja bjang senkgwa le go nwa beine Segopotšong “a sa swanela”? Ge e ba a se na tswalano e botse le Jehofa e bile a sa botege, ge a eja senkgwa seo le go nwa beine, o bontšha gore ga a hlomphe Modimo. (Baheberu 6:4-6; 10:26-29) Temošo ye e matla e gopotša batlotšwa gore ba swanetše go dula ba botega ge e ba ba nyaka go hwetša “moputso wa pitšo ya godimo ya Modimo ka Kriste Jesu.”—Bafilipi 3:13-16.
6. Batlotšwa ba swanetše go itebelela bjang?
6 Paulo o boditše Bakriste ba tloditšwego gore: “Nna mogolegwa Moreneng ke le lopa gore le sepele ka mo go swanelago pitšo yeo le biditšwego ka yona.” Ba swanetše go dira seo bjang? Paulo o itše: “Ka boikokobetšo bjo bo feletšego le boleta, ka go se fele pelo, ka go kgotlelelana ka lerato, le leka ka matla go boloka botee bja moya setlemong se se tlemaganyago sa khutšo.” (Baefeso 4:1-3) Moya wa Jehofa o mokgethwa o thuša bahlanka ba gagwe go ikokobetša, e sego go ikgantšha. (Bakolose 3:12) Ka gona batlotšwa ga ba itebelele ba le bohlokwa go feta batho ba bangwe. Ba a tseba gore ga se gore Jehofa o nea batlotšwa moya o montši o mokgethwa go feta bahlanka ba bangwe ba gagwe. E bile ga ba ipotše gore ba kwešiša ditherešo tša Beibele kudu go feta ba bangwe. Le gona ba ka se botše motho yo mongwe gore o tloditšwe le gore a thome go ja senkgwa le go nwa beine Segopotšong. Go e na le moo, ba ikokobeditše e bile ba a tseba gore ke Jehofa feela a kgethago motho gore a tlo phela legodimong.
7, 8. Ke’ng seo batlotšwa ba sa se letelago go rena, gona ka baka la’ng?
7 Gaešta le ge batlotšwa ba tšea e le tokelo e kgolo go biletšwa legodimong, ga se ba letela gore re ba sware ka tsela e kgethegilego. (Baefeso 1:18, 19; bala Bafilipi 2:2, 3.) Le gona ba a tseba gore ge Jehofa a be a ba tlotša, ga se a tsebiša batho ba bangwe ka seo. Ka gona motlotšwa ga a makale ge e ba ba bangwe ba sa dumele di tloga fase gore o tloditšwe. O a tseba gore Beibele e re re se ke ra kitimela go dumela motho yo a rego Modimo o mo neile maikarabelo a kgethegilego. (Kutollo 2:2) Ka ge motho yo a tloditšwego a sa letela go swarwa ka tsela e kgethegilego, a ka se tšame a botša batho bao a kopanago le bona gore yena o tloditšwe. Ge e le gabotse, a ka no se botše motho le ge e le ofe ka seo. Le gona a ka se ikgantšhe ka dilo tše di kgahlišago tšeo a tlago go di dira legodimong.—1 Bakorinthe 1:28, 29; bala 1 Bakorinthe 4:6-8.
8 Batlotšwa ga ba nagane gore ba swanetše go fetša nako ba na le batlotšwagotee le bona feela, bjalo ka ge eka ke sehlopha sa mokgatlo o itšego. Ga ba leke go hwetša batlotšwa ba bangwe e le gore ba ka boledišana kamoo go ba motlotšwa go lego ka gona goba go ipopa dihlotswana gore ba ithute Beibele. (Bagalatia 1:15-17) Ge ba ka dira bjalo, phuthego e ka se be le botee. Ba tla ba ba lwantšhana le moya o mokgethwa, woo o thušago batho ba Modimo go ba le khutšo le botee.—Bala Baroma 16:17, 18.
O SWANETŠE GO SWARA BATLOTŠWA BJANG?
9. Ke ka baka la’ng o swanetše go ba šedi tseleng yeo o swarago bao ba jago senkgwa le go nwa beine Segopotšong? (Bona lepokisi le le rego, “ Lerato ‘ga le Dire tša go Leša Dihlong.’”)
9 O swanetše go swara bjang bana babo rena le dikgaetšedi bao ba tloditšwego? Jesu o boditše barutiwa ba gagwe gore: ‘Ka moka ga lena le bana ba motho.’ O tšwetše pele ka gore: “Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.” (Mateo 23:8-12) Ka gona ke phošo go swara motho ka tsela e kgethegilego kudu, gaešita le ge e le ngwanabo Kriste yo a tloditšwego. Ge Beibele e bolela ka bagolo, e re re ekiše tumelo ya bona, eupša ga go na mo e re botšago gore re dire motho le ge e le ofe moetapele wa rena. (Baheberu 13:7) Ke therešo gore Beibele e re ba bangwe ba “swanelwa ke kgodišo yeo e lego gabedi.” Eupša seo ke ka gobane ba re ‘okametše gabotse’ le go “[šoma] ka thata go boleleng le go ruteng,” e sego ka gobane e le batlotšwa. (1 Timotheo 5:17) Ge e ba re swara batlotšwa ka tsela e kgethegilego kudu le go ba tumiša, re tla ba leša dihlong. Se sebe le go feta ke gore re tla dira gore ba thome go ikgantšha. (Baroma 12:3) Ga go le o tee wa rena yo a nyakago go dira selo le ge e le sefe seo se ka dirago gore yo mongwe wa bana babo Kriste a dire phošo e bjalo e kgolo!—Luka 17:2.
10. O ka bontšha bjang gore o hlompha Bakriste ba tloditšwego?
10 Re ka bontšha bjang gore re hlompha bao Jehofa a ba tloditšego ka moya wa gagwe? Ka go se ba botšiše gore ba tloditšwe bjang. Ye ga se taba ya rena, e bile ga re na tshwanelo ya go tseba ka yona. (1 Bathesalonika 4:11; 2 Bathesalonika 3:11) Le gona ga se ra swanela go nagana gore balekane ba bona, batswadi ba bona goba ditho tše dingwe tša malapa a bona le tšona di tloditšwe. Tokelo ye ga se bohwa bjoo motho a bo newago ke lapa la gabo. (1 Bathesalonika 2:12) Le gona re swanetše go phema go botšiša dipotšišo tšeo di ka kgopišago ba bangwe. Ka mohlala, re ka se botšiše mosadi wa ngwanabo rena wa motlotšwa gore o ikwa bjang ka go tlo phela ka mo go sa felego mo lefaseng monna wa gagwe a le legodimong. Go ba gona, re ka tloga re kgodišega gore lefaseng le lefsa, Jehofa o tla “kgotsofatša kganyogo ya sephedi se sengwe le se sengwe.”—Psalme 145:16.
11. Re itšhireletša bjang ge re phema go reta batho ka mo go feteletšego?
11 Ge re sa sware batlotšwa eka ba bohlokwa go feta batho ba bangwe, re a itšhireletša. Bjang? Beibele e re botša gore go ka ba go na le “bana babo rena ba maaka” ka phuthegong bao ba ka bolelago gore ke bona batlotšwa. (Bagalatia 2:4, 5; 1 Johane 2:19) Le gona batlotšwa ba bangwe ba ka palelwa ke go dula ba botega. (Mateo 25:10-12; 2 Petro 2:20, 21) Ka gona ge re ka phema go reta batho ka mo go feteletšego, re ka se ba latele, gaešita le ge batho bao e le batlotšwa goba ba tsebega kudu goba ba hlanketše Jehofa ka nywaga e mentši. Ke moka ge ba ka wa therešong goba ba tlogela phuthego, re ka se fokole tumelong goba ra tlogela go hlankela Jehofa.—Juda 16.
NA RE SWANETŠE GO TSHWENYEGA GE PALO YA BATLOTŠWA E OKETŠEGA?
12, 13. Ke ka baka la’ng re sa swanela go tshwenyega ka palo ya bao ba jago senkgwa le go nwa beine Segopotšong?
12 Ka nywaga e mentši, palo ya bao ba jago senkgwa le go nwa beine Segopotšong e be e dutše e fokotšega. Eupša morago bjale, palo yeo e oketšega ngwaga o mongwe le o mongwe. Na seo se swanetše go re tshwenya? Aowa. Anke re boneng gore ke ka baka la eng re sa swanela go tshwenyega.
13 “Jehofa o tseba ba gagwe.” (2 Timotheo 2:19) Ka go se swane le Jehofa, bana babo rena bao ba balago batho bao ba jago senkgwa le go nwa beine Segopotšong ga ba tsebe bao e lego batlotšwa ba kgonthe. Ka gona palo yeo ba e hwetšago e akaretša batho bao ba naganago gore ba tloditšwe mola go se bjalo. Ka mohlala, ba bangwe bao ba bego ba eja senkgwa le go nwa beine ba ile ba kgaotša go dira bjalo. Ba bangwe ba ka ba ba be ba na le mathata a monagano gomme ba nagana gore ba yo buša le Kriste legodimong. Ka gona ga re tsebe tlwaa palo ya batlotšwa bao ba sa lego mo lefaseng.
14. Beibele e re’ng ka palo ya batlotšwa bao ba tla bego ba le mo lefaseng ge masetlapelo a magolo a thoma?
14 Go tla ba go na le batlotšwa dikarolong tše dintši tša lefase ge Jesu a tlo ba tšea gore ba ye legodimong. Beibele e re Jesu “o tla roma barongwa ba gagwe ka modumo o mogolo wa phalafala gomme ba tla kgoboketša bakgethwa ba gagwe go tšwa mathokong a mane, go tloga pheletšong e nngwe ya magodimo go ya go e nngwe.” (Mateo 24:31) Le gona Beibele e bontšha gore mehleng ya bofelo go tla ba go sa na le palo e nyenyane ya batlotšwa mo lefaseng. (Kutollo 12:17) Eupša ga e re botše gore go tla ba go šetše ba bakae ge masetlapelo a magolo a thoma.
15, 16. Ke’ng seo re swanetšego go se kwešiša ka batho ba 144 000 bao Jehofa a ba kgethago?
15 Jehofa ke yena a dirago phetho ya gore o kgetha batlotšwa neng. (Baroma 8:28-30) Jehofa o thomile go kgetha batlotšwa ka morago ga ge Jesu a tsošitšwe bahung. Go bonagala Bakriste ka moka ba therešo ba lekgolong la pele la nywaga ba be ba tloditšwe. Nywaga e makgolo ka morago ga moo, ba bantši ba bao ba bego ba ipolela gore ke Bakriste e be e se balatedi ba kgonthe ba Kriste. Lega go le bjalo, yona nywageng yeo, Jehofa o ile a tlotša batho ba sego kae bao e bego e le Bakriste ba therešo. Ba be ba swana le korong yeo Jesu a boletšego gore e tla mela gare ga mefoka. (Mateo 13:24-30) Mehleng ye ya bofelo, Jehofa o tšwetše pele a kgetha batho bao e tlago go ba karolo ya ba 144 000. [2] (Bona tlhaloso.) Ka gona ge e ba Modimo a ka kgetha go tlotša batho ba bangwe go šetše nako e nyenyane gore bofelo bo thome, ruri re ka se nagane gore o dira phošo. (Jesaya 45:9; Daniele 4:35; bala Baroma 9:11, 16.) [3] (Bona tlhaloso.) Re swanetše go itlhokomela gore re se ke ra arabela go swana le bašomi bao ba ilego ba ngongorega ge mong wa bona a be a nea bašomi bao ba thomilego go šoma ka iri ya mafelelo moputso wa go lekana le wa bona.—Bala Mateo 20:8-15.
16 Ga se bohle bao ba nago le kholofelo ya go yo phela legodimong e lego karolo ya “mohlanka yo a botegago le wa temogo.” (Mateo 24:45-47) Go fo swana le lekgolong la pele la nywaga, lehono Jehofa le Jesu ba diriša batho ba sego kae feela go fepa, goba go ruta batho ba bantši. Lekgolong la pele la nywaga, ke Bakriste ba sego kae feela ba tloditšwego bao ba ilego ba dirišwa go ngwala Mangwalo a Bakriste a Segerika. Le lehono, ke Bakriste ba sego kae feela ba tloditšwego bao ba neilwego boikarabelo bja go nea batho ba Modimo ‘dijo ka nako e swanetšego.’
17. O ithutile’ng sehlogong se?
17 Re ithutile’ng sehlogong se? Re ithutile gore Jehofa o kgethile go nea ba bantši ba batho ba gagwe kholofelo ya go tlo phela mo lefaseng ka mo go sa felego le go nea ba bangwe kholofelo ya go yo buša le Jesu legodimong. Jehofa o putsa bahlanka ba gagwe ka moka, e lego “Mojuda” le “batho ba lesome,” e bile o nyaka gore ba phele ka melao e swanago le go dula ba botega. Ka moka ga bona ba swanetše go dula ba ikokobeditše. Ka moka ga bona ba swanetše go mo hlankela gotee le go ba le botee. Ka moka ga bona ba swanetše go boloka khutšo ka phuthegong. Ge re dutše re batamela kgauswiuswi le bofelo, anke re tšweleng pele re hlankela Jehofa le go latela Kriste re le mohlape o tee.
^ [1] (serapa 3) Go ya ka Psalme 87:5, 6, nakong e tlago, go ka direga gore Modimo a tle a re botše maina a batho ka moka bao ba tla bego ba buša le Jesu legodimong.—Baroma 8:19.
^ [2] (serapa 15) Le ge Ditiro 2:33 e bontšha gore Jesu o kgatha tema ge motho a tlotšwa, fela Jehofa ke yena a kgethago motho yoo.
^ [3] (serapa 15) E le gore o tsebe ka mo go oketšegilego ka taba ye, bala “Dipotšišo tše Tšwago go Babadi” ka Morokaming wa May 1, 2007, matlakala 30-31.


text:
LETLAKALA LA GO ITEKOLA
Kamoo o ka Ganago go Bogela Diswantšho tša Batho Bao ba sa Aparago
Tše di Oketšegilego go tšwa Dihlogong tše
Go Ithuta go Amogela Gore ga se wa Phethagala
Letlakala le la go ithuta le ka go thuša gore o se ke wa letela gore wena le batho ba bangwe le phele eka le phethagetše
Go Oketša Bagwera ba ka
Ithute kamoo o ka oketšago bagwera ba gago le kamoo o ka dirago seo ka gona.
Go Bea Dinepe Inthaneteng le Botumo bja Gago
Ithute kamoo o ka bago šedi gore o se ke wa wela kotsing ka go bea dinepe Inthaneteng.
MATLAKALA A GO ITEKOLA A BAFSA


text:
Batamela Kgauswi le Modimo
Na o ka ‘Pukung ya Modimo ya Kgopotšo’?
NA Jehofa o lemoga maiteko a barapedi ba gagwe a go mo kgahliša? Ee, o a a lemoga! Eupša o kgona go lemoga le go feta le ditiro tša bona tšeo di sepedišanago le thato ya Modimo le mantšu a bona a tumišo. Jehofa o bona le ge ba nagana ka yena ka tebogo. Go feta moo, Jehofa le ka mohla a ka se lebale batho ba gagwe le ditiro tša bona. Re ka kgodišega bjang ka seo? Karabo e hwetšwa mantšung ao a ngwadilwego ke moporofeta Maleaki.—Bala Maleaki 3:16.
Lekgolong la bohlano la nywaga B.C.E., ge Maleaki a be a porofeta, boemo bja boitshwaro le bja bodumedi kua Isiraele bo be bo šišimiša. Baperisita ba be ba hlokomologa mešomo ya bona, gomme batho ka kakaretšo ba dira dilo tše hlomphollago Modimo tše bjalo ka boloi, bohlotlolo le go hlalefetša. (Maleaki 2:8; 3:5) Lega go le bjalo, gare ga tshenyego yeo go be go na le sehlopha sa Baisiraele seo se ilego sa dula se botega. Ke eng seo se bego se se dira?
Maleaki o hlalosa gore: “Bao ba boifago Jehofa ba be ba boledišana seng sa bona.” Go boifa Modimo ke seka se sebotse. Maleaki mo o hlalosa Baisiraele bao ba bego ba hlompha Modimo ka tlhompho e tseneletšego e bile ba boifa go se mo kgahliše. Ela hloko gore batho ba boifago Modimo ba be ba “boledišana seng sa bona.” Go molaleng gore ba be ba bokana gore ba bolele gabotse ka Jehofa le go kgothatšana, e le gore ba se ke ba nolwa moko le go šilafatšwa ke tshenyo yeo e bego e ba dikologile.
Baisiraele bao ba botegago ba ile ba bontšha tlhompho go Jehofa ka tsela e bohlokwa: Ke “bao ba sa lebalego leina la gagwe.” Phetolelo e nngwe e re “go tšeela leina la Gagwe godimo.” Bao ba bego ba boifa Modimo ba be ba godiša Jehofa le ka menagano ya bona. Ka dipelong tša bona, ba be ba nagana ka tebogo, goba ba naganišiša, ka Jehofa le leina la gagwe le le phagamego. Na Jehofa o be a lemoga seo ba bego ba se dira?
Maleaki o re: “Jehofa yena a ba theetša le go ba kwa.” A le bodulong bja gagwe bjo bo phagamego bja legodimong, ge e le gabotse, Jehofa o ile a bula ditsebe tša gagwe a theetša gomme a kwa mantšu ka moka a tumišo ao bahlanka ba gagwe ba bego ba boledišana ka ona. O ile a ba a šetša dilo tša ka sephiring tšeo ba bego ba naganišiša ka tšona. (Psalme 94:11) Eupša o ile a dira se se fetago go fo ela hloko mantšu a bona a botse le menagano.
Maleaki o re: “Puku ya kgopotšo ya ngwalwa pele ga gagwe.” Puku yeo ke pego ya bohle bao ba ilego ba hlankela Jehofa ka potego. Ela hloko gore e bitšwa “puku ya kgopotšo.” * Se se re botša gore Jehofa le ka mohla a ka se lebale bahlanka ba gagwe bao ba botegago le tšohle tšeo ba di dirilego gore ba mo kgahliše—ditiro tšohle tše botse, mantšu le menagano. Eupša Modimo o na le lebaka la go ba gopola. O holofetša go putsa ka bophelo bjo bo sa felego bao maina a bona a ka se phumolwego ka pukung ya gagwe ya kgopotšo. *—Psalme 37:29.
Ke mo go homotšago kudu go tseba gore Jehofa o tšeela godimo sohle seo re se dirago gore re mo hlankele ka tsela yeo a e amogelago! Mantšu a Maleaki 3:16 a swanetše go dira gore re naganišiše ka mo go tseneletšego ka tswalano ya rena le Jehofa. Re dira gabotse go ipotšiša gore, ‘Na leina la ka le ka gare ga “puku [ya Modimo] ya kgopotšo”?’ Le ka ba gona ge e ba letšatši le letšatši re dira sohle seo re ka se kgonago go phela, go bolela le go nagana ka tsela yeo Jehofa a ka nyakago go le gopola.
Mmalo wa Beibele o šišintšwego bakeng sa December:
^ ser. 8 Lentšu la Seheberu la “kgopotšo” le bolela se se fetago go fo gopola selo se itšego. Gape le ka šupa go tšea kgato e itšego ka seo se gopolwago.
^ ser. 8 Bakeng sa tsebišo e oketšegilego ka kholofetšo ya Modimo ya bophelo bjo bo sa felego, bona kgaolo 3 ya puku ya Ke Eng Seo ge e le Gabotse Beibele e se Rutago? e gatišitšwego ke Dihlatse tša Jehofa.